1Nc'e na jeeⁿ t'maⁿ cwiluiiñe Cristo, jo' chii macaⁿna' na jaa nn'aⁿ na cwila'yuu'a ñ'eⁿ Ty'o̱o̱ts'om qua̱ⁿtya̱a̱cheⁿ cwenta ñ'oom na cwindya̱a̱ya, tints'aana' na n'ndya̱a̱ya joona'. 2Ljeii na matsa̱'ntjomna' na tquiaa Ty'o̱o̱ts'om tandyo xuee ñequio luee ángeles, tyeⁿ tyoqueⁿna' xjeⁿ nn'aⁿ, ndo' cha'xjeⁿ na maty'iomyana' tyot'uiina' nn'aⁿ na waa jnaⁿ tyolaxmaⁿ ndo' tyola'tjo̱o̱ndyena nnom juuna'. 3Nc'e na luaa' waa, ¿chiuu nl'aa na nndyaandyo̱ xeⁿ tila'ñ'o̱o̱ⁿ'ndyo̱ juu na macwji'n'maaⁿñe Ty'o̱o̱ts'om nn'aⁿ na jeeⁿ jnda tseixmaⁿ juuna'? Juu jo' tyotseicandii jndyee nquii Ta Jesús cantyja 'naaⁿ'na', ndo' nn'aⁿ na tyondye na seineiiⁿ, tyot'mo̱o̱ⁿna juuna' nda̱a̱yâ. 4Ndo' mati tjei'yuu'ñe Ty'o̱o̱ts'om cantyja 'naaⁿ' ñ'oom'ñeeⁿ na s'aaⁿ 'naaⁿ quii'ntaaⁿ nn'aⁿ, ñequio nt'omcheⁿ nnom na jeeⁿ tyojaawee' n'omna, ñequio ts'iaaⁿ na tixocaluiina' cantyja 'naaⁿ' najndeii nquii ts'aⁿ, ñequio cwii nnom ts'iaaⁿ na cwicandaana na mach'ee Espíritu Santo cha'xjeⁿ na l'ue ts'oom. 5Juu tsjoomnancue na quia ncuaa na cwilana̱a̱ⁿya cantyja 'naaⁿ'na', nchii tju'cje Ty'o̱o̱ts'om juuna' nacje 'naaⁿ ángeles. 6Ee waa ñ'oom naquii' libro Salmos na seineiⁿ David nnom Ty'o̱o̱ts'om. Tsoom: ¿Ljo'to cwiluiindye nn'aⁿ tsjoomnancue na jeeⁿ m'aaⁿ' ts'om' joona? Ndo' ¿ljo' cwiluiindyena na mache' cwenta joona? 7Cwe' cwantindyo xuee tqueⁿ' joona na ticue'ntyjo̱ na t'maⁿ cwiluiindyena ñequio ángeles. Sa̱a̱ matseiwe'ndye' joona na matsei't'maaⁿ'ndyu' joona, 8cha'tsoti na tqueⁿ', tju'cje' joona' nacje 'naaⁿ' ts'aⁿ. Ndo' na tju'cjeeⁿ cha'tsoti tjaa'naⁿ na 'ñeeⁿ na quia nnc'omna' nacje 'naaⁿ' ts'aⁿ. Sa̱a̱ meiⁿ na luaa' tsoom, tyoonty'iaaya cha'tsoti na m'aⁿna' nacjee 'naaⁿ' ts'aⁿ. 9Sa̱a̱ cwinty'iaaya Jesús, na cwe' cwantindyo xuee na tqueⁿ Ty'o̱o̱ts'om na ticuee'ntyjo̱ na t'maⁿ cwiluiiñê cha'na ángeles, je' canda̱a̱'ya matseit'maaⁿ'ñena' jom nc'e na teinoom nawi' na tueeⁿ'eⁿ, cha cantyja 'naaⁿ' naya na matseixmaⁿ Ty'o̱o̱ts'om, tueeⁿ'eⁿ cwentaa cha'tsondye nn'aⁿ. 10Cha'tsoti na m'aⁿ, m'aⁿ nc'e na tqueⁿ Ty'o̱o̱ts'om ndo' laxmaⁿ cwentaaⁿ'aⁿ. Jom l'ue ts'oom na cha'tsondye nn'aⁿ na cwiluiindyena ntseinaaⁿ, cala'jomndyena na matseit'maaⁿ'ñena' jom. Nc'e na ljo', seijndaa'ñê na tquiina' Jesús cha nntseixmaⁿ na canda̱a̱'ñe, nquii na macwji'n'maaⁿñe nn'aⁿ. 11Ee jaa nn'aⁿ na la'xmaaⁿya na lju' n'o̱o̱ⁿya ñecwii Tsotya̱a̱ya ñequio nquii na maqueⁿ jaa na lju' n'o̱o̱ⁿya. Nc'e na ljo' tijnaaⁿ' Jnda Ty'o̱o̱ts'om na nntseicajñoom jaa ntyjee nqueⁿ. 12Ee naquii' libro Salmos teiljeii ñ'oom na tsoom: 'U Tsotya̱ya, nntseina̱ⁿya cantyja 'naⁿ' nda̱a̱ cha'tso ndyentyjo̱ na cwila'yu' ñ'eⁿndyo̱. Ñequio luantsa nntseit'maaⁿ'ndyo̱ 'u ñ'eⁿndye joona yuu na cwitjomndyena. 13Ndo' waa cwiicheⁿ ñ'oom na teiljeii na tsoom: Ñequii'cheⁿ nntseicantyjaa'tyeⁿ ts'o̱o̱ⁿya Ty'o̱o̱ts'om. Ndo' mati waa cwiicheⁿ ñ'oom na tsoom: Luaa ja ñequio ntseindaaya na jnda̱ tquiaa Ty'o̱o̱ts'om l'o̱o̱. 14Ndo' cha'xjeⁿ ntseinda we ts'aⁿ laxmaⁿna mañecwii sei' ñequio niom' mati tyotseixmaⁿ Jesús sei' ñequio niom' cha'xjeⁿ laxmaⁿ nn'aⁿ cha cantyja na nncueeⁿ'eⁿ nnda̱a̱ nntseityueeⁿ'eⁿ najndeii na mach'ee na cwiwje nn'aⁿ, manquii tsaⁿjndii jo'. 15Ndo' na luaa', jnda̱ seicandyaañê cha'tsondye nn'aⁿ na cha'waa xuee chuuna na la'xmaⁿna cha'cwijom moso na mandi'ntjomtyeⁿ na m'aⁿna na nquiaana na nncwjena. 16Ee ñ'oom na mayuu' tachii cwe' ángeles na jndyoteijneiⁿ, sa̱a̱ jndyoteijneiⁿ nn'aⁿ tsjaaⁿ Abraham na jndyoteincoo'. 17Ndo' cha na nluii na ljo', tcaⁿna' na ñecwii xjeⁿ tseixmaaⁿ ñequio ntyjeeⁿ, cha jo nnom Ty'o̱o̱ts'om nntseixmaaⁿ cwii tyee na tjacantyja na t'maⁿ cwiluiiñê, na matseicana̱a̱ⁿ ndo' na m'aaⁿ na wi' ts'oom nc'iaaⁿ'aⁿ cha nnda̱a̱ nntseit'maⁿ ts'om Ty'o̱o̱ts'om nn'aⁿ jnaⁿ na laxmaⁿna nc'e na tueeⁿ'eⁿ cwentaana. 18Ee cha'xjeⁿ na tjoom nawi' ndo' tyocantyjaa'ñena' na catseitjo̱o̱ñê, jo' chii je' nnda̱a̱ nnteijneiⁿ nn'aⁿ na maqueⁿna' xjeⁿ joona na nla'tjo̱o̱ndyena.
Hebreos 2


1Nn'aⁿ na cwiluiindye tmaaⁿ' nn'aⁿ fariseos tyondyena na majndyendyeti nn'aⁿ teits'oomndye cantyja 'naaⁿ' Jesús, nchiiti cantyja 'naaⁿ' Juan. 2Sa̱a̱ na mayuu'cheⁿ nquii Jesús tîcatseits'oomñê nn'aⁿ. Macanda̱ jâ nn'aⁿ na t'maaⁿ na cala'jomndyô̱ ñ'eⁿñê, jâ l'aayâ ts'iaaⁿ'ñeeⁿ. 3Jo' chii quia na jñeeⁿ na luaa' cwilue fariseos'ñeeⁿ, jlueeⁿ'eⁿ ts'o̱ndaa Judea ñ'eⁿndyô̱ na nntsaayâ Galilea. 4Ndo' na cwitsaayâ jo' jo' majndaa' na nncwino̱o̱ⁿyâ ts'o̱ndaa Samaria. 5Jo' chii squia̱a̱yâ cwii tsjoom na jndyu Sicar ts'o̱ndaa Samaria. Tsjoom'ñeeⁿ manndyoo' m'aaⁿna' yuu waa tyuaa na jndaa' José nnom tsotyeeⁿ Jacob. 6Jo' jo' tyowaa tsui' na s'aa Jacob. Ndo' Jesús, na teijñaⁿ'aⁿ na jñoom nato, tjacjom nacañoom' tsui'ñeeⁿ. Ndo' jnda̱ tuee' quiajmeiⁿ'. 7Xjeⁿ'ñeeⁿ tyje'cañoom cwii yuscu Samaria jo' jo' na nncwji' ndaatioo. Matsoom nnom: —Quiaa' ndaatioo nnc'ua. 8Ndo' jâ nn'aⁿ na t'maaⁿ na cala'jomndyô̱ ñ'eⁿñê, xjeⁿ'ñeeⁿ jnda̱ saayâ quii' tsjoom. Saalajndaayâ na nlcwaa'â ñ'eⁿñê. 9Matso yuscu Samaria nnoom: —¿Chiuu na macaⁿ' ndaatioo no̱o̱ⁿ, ee 'u cwiluiindyu' ts'aⁿ judío ndo' ja cwiluiindyo̱ samaritana? Luaa' tso yuscu'ñeeⁿ nc'e nn'aⁿ judíos tiquila'tjoom'ndyena ñequio nn'aⁿ samaritanos. 10T'o̱ Jesús nnom, tsoom: —Xeⁿ cwe' matsei'no̱ⁿ' na jeeⁿ jnda tseixmaⁿ naya na ñe'cats'aa Ty'o̱o̱ts'om 'u, ndo' xeⁿ matsei'no̱ⁿ' 'ñeeⁿ cwiluiindyo̱ na macaⁿ'a ndaatioo njom', nntseity'oondyu' no̱o̱ⁿ na cateijndeiya 'u, ndo' ja jnda̱ tquiaya cwii na matseijomna' ndaatioo na nñequiaana' na ticantycwii na wando'. 11Matso yuscu'ñeeⁿ nnoom: —Ta, tjaa'naⁿ 'naⁿ c'oom' na nncwji' ndaatioo, ndo' tsui'waa, jeeⁿ njoomna'. Quia jo' ¿yuu nnc'oom'yu' ndaatioo'ñeeⁿ na nntseixmaⁿya na ticantycwii na wando̱'a? 12¿Aa nnts'aacheⁿna' na mache' na 'u cwiluiit'maⁿndyu'ti' nchiiti weloo welooya Jacob? Ee jom tyo'om ndaa tsui'waa, mati ntseinaaⁿ ñequio quioo' ntsmeiiⁿ'eⁿ, ndo' tquiaaⁿ juuna' nda̱a̱ jâ. 13T'o̱ Jesús nnom, matsoom: —Cha'tso nn'aⁿ na cwiwe ndaatioomeiiⁿ nndyo na ñe'cwennda'na. 14Sa̱a̱ nn'aⁿ na cwiwena ndaa na mañequia tixocats'aana' na ñecwetina ee nnts'aana' naquii' n'omna cha'cwijom ndaa na cwilei'wo̱o̱na' ts'om xo̱' na ticantquiee'na' na nnts'aana' na tijoom cantycwii na nnta'ndo'na. 15Ndo' yuscu'ñeeⁿ matso: —Jeeⁿ 'u Ta quiaa' ndaatioowaa' cha na tacandyo na ñe'c'uatya̱, meiⁿ tantseicachjuundyo̱ na ñequii'cheⁿ na candyo̱cwjii'a juuna'. 16Matso Jesús nnom: —Cja', cwaaⁿ' sa', ndo' jnda̱ jo' quio'yo' ñjaaⁿ. 17T'o̱ yuscu'ñeeⁿ nnoom: —Ja tjaa'naⁿ s'aya. Matso Jesús nnom: —Majo'ndyo ñ'oom na matsu' na 'u tjaa'naⁿ sa'. 18Ee jnda̱ ñet'oom 'om sa' ndo' juu ts'aⁿ na m'aaⁿ ñ'eⁿndyu' je', nchii sa' jom. Cantyja na luaa' waa, mayuu' ñ'oom tsu'. 19Jnda̱ na jndii yuscu'ñeeⁿ ñ'oomwaa', tsoom: —Jeeⁿ 'u Ta, matsei'no̱ⁿ'a na 'u cwiluiindyu' profeta. 20Weloo weloo jâ nn'aⁿ samaritanos tyola't'maaⁿ'ndyena Ty'o̱o̱ts'om sjo̱waa. Sa̱a̱ 'o nn'aⁿ judíos cwindu'yo' wats'om t'maⁿ 'naⁿ'yo' Jerusalén jo' jo' cala't'maaⁿ'ndye nn'aⁿ jom. 21Matso Jesús nnom yuscu'ñeeⁿ: —'U yuscu, catseiyu' ñ'oom na matsjo̱o̱ njom' na manncue'ntyjo̱ xjeⁿ na nla't'maaⁿ'ndye nn'aⁿ Tsotya̱ya meiⁿquiayuucheⁿ, nchii cwe' sjo̱waa oo Jerusalén. 22'O nn'aⁿ Samaria jeeⁿ cachjoo cwila'no̱ⁿ'yo' cantyja 'naaⁿ' Ty'o̱o̱ts'om, ndo' cwe' cwila't'maaⁿ'ndyo'to'yo' jom. Sa̱a̱ jâ nn'aⁿ judíos cwila'no̱o̱ⁿ'yayâ 'ñeeⁿ cwila't'maaⁿ'ndyô̱. Ee cantyja 'naaⁿyâ jo' na macwji'n'maaⁿñê nn'aⁿ. 23Sa̱a̱ manncue'ntyjo̱ xjeⁿ, ndo' je' mamawe'ntyjo̱ na joo nn'aⁿ na mayuu'cheⁿ na cwila't'maaⁿ'ndye Tsotya̱ya, macaⁿna' na cala'tmaaⁿ'ndyena jom cantyja 'naaⁿ' Espíritu na cwiluiiñê ndo' ñequio na mayoona. Ee l'ue ts'om Tsotya̱ya na luaa' cala't'maaⁿ'ndye nn'aⁿ jom. 24Ty'o̱o̱ts'om cwiluiiñê Espíritu. Jo' chii joo nn'aⁿ na ñe'cala't'maaⁿ'ndye jom, macaⁿna' na c'omna nacje 'naaⁿ' Espíritu Santo, ndo' ñequio na mayoona. 25Matso yuscu'ñeeⁿ nnoom: —Ja ntyjii na nncwje'cañoom Mesías, manqueⁿ na cwiluiiñê Cristo. Jom quia na nncwjeeⁿ'eⁿ, nntseinchoom'm cha'tso ñ'oommeiⁿ' nda̱a̱ya. 26Matso Jesús nnom: —Mannco̱ na matseina̱ⁿya ñ'eⁿndyu' cwiluiindyo̱ nqueⁿ. 27Majuu xjeⁿ'ñeeⁿ jâ nn'aⁿ na cwila'jomndyô̱ ñ'eⁿñê squie'caño̱o̱ⁿyâ joona. Ticjawee' n'o̱o̱ⁿyâ na matseineiiⁿ ñ'eⁿ cwii yuscu, sa̱a̱ meiiⁿ na ljo' tjaa'naⁿ na ta'x'a̱a̱yâ 'ndyoo yuscu'ñeeⁿ: "¿Ljo' l'ue ts'om'?" oo na l'uuyâ nnom Ta Jesús: "¿Cwaaⁿ ñ'oom matseineiⁿ' ñequio yuscum'aaⁿ'?" 28Ndo' 'ndii yuscu'ñeeⁿ tsjoo 'naaⁿ'aⁿ, tjalcweeⁿ'eⁿ tsjoom. Tjacatsoom nda̱a̱ nn'aⁿ na m'aⁿ jo' jo': 29—Quio'yo' na nntsaacanty'ia'yo' cwii tsaⁿs'a na jnda̱ tso no̱o̱ⁿ cha'tso na tijo'ndyo na jnda̱ ñes'aa. M'aaⁿ' ts'o̱o̱ⁿ na juu cwiluiiñe Mesías. 30Ndo' jlui' naⁿ'ñeeⁿ tsjoomna, ty'ena yuu na m'aaⁿyâ ñ'eⁿ Jesús. 31Yocheⁿ na tyooquiena, jâ nn'aⁿ na t'maaⁿ na cala'jomndyô̱ ñ'eⁿñê l'uuyâ nnoom: —'U Maestro, cwa sa, cwa'. 32Sa̱a̱ matsoom nda̱a̱yâ: —Ja mañ'o̱ⁿ cwii na nlcwaa'a na 'o ticaliu'yo'. 33Quia jo' jâ na cwindya̱a̱yâ ñ'oom na mañequiaaⁿ jlana̱a̱ⁿ cheⁿncjo̱o̱yâ nda̱a̱ nc'iaayâ. L'uuyâ: —¿Aa nnts'aacheⁿna' na jndyoñ'oom cwii ts'aⁿ na nlcwaaⁿ'aⁿ? 34Sa̱a̱ matso Jesús nda̱a̱yâ: —Luaa waa na matseijomna' nantquie 'naⁿya, na cats'aaya yuu na l'ue ts'om nqueⁿ na jñoom ja, hasta na jnda̱ jnda̱a̱' ts'iaaⁿ na ty'ioom ja. 35'O waa ñ'oom tjañoom' na cwindu'yo' na ñequiee chi' cwii tjo̱o̱ ndo' nntyjeendye nn'aⁿ. Sa̱a̱ ja matsjo̱o̱ nda̱a̱'yo': Caleity'iom nda̱a̱'yo', ndo' canty'ia'yo' ndiocheⁿ na m'aⁿ nn'aⁿ cha'cwijom ntjom na jnda̱ tmaⁿ na nncwantjom ts'aⁿ cwentaa' Ty'o̱o̱ts'om. Matseijomna' joona na jnda̱ tue'ntyjo̱ xjeⁿ na ntyjeeñe ts'aⁿ. 36Juu ts'aⁿ na matyjee ntjom na jnda̱ tue' waa na mawantjoom ee matseitjoom nn'aⁿ na nndaana na ticantycwii na cwita'ndo'na. Ndo' na luaa' waa, juu ts'aⁿ na manom' ntjom ñecwiixjeⁿ na nñequiaana' na neiiⁿ'eⁿ cha'xjeⁿ juu ts'aⁿ na matyjee ntjom. 37Ee juu ñ'oom na cwilue nn'aⁿ na cwii ts'aⁿ manom' sa̱a̱ cwiicheⁿ ts'aⁿ matyjeeñe, ñ'oom na mayuu' jo'. 38Na majño̱o̱ⁿya 'o naquii' ts'iaaⁿ 'naⁿya matseijomna' cha'cwijom na cwitsacatyjeendyo' yuu na nchii ncjo'yo' jla'cato̱'yo' ts'iaaⁿ. Nt'omcheⁿ nn'aⁿ jnda̱ jla'nchu'na na nncuaa ts'iaaⁿ 'naaⁿ' Ty'o̱o̱ts'om naquii' n'om nn'aⁿ ndo' 'o jnda̱ macwitsaquie'yo' ts'iaaⁿ'ñeeⁿ. 39Ndo' jndyendye nn'aⁿ samaritanos tsjoom'ñeeⁿ tyola'yu'na ñ'eⁿ Jesús, cwe' nc'e ñ'oom 'ndyoo yuscu'ñeeⁿ na tjei'yuu'ñe nda̱a̱na na matso: "Jnda̱ t'mo̱o̱ⁿ no̱o̱ⁿ cha'tso na tijo'ndyo na jnda̱ ñes'aa." 40Jnda̱ na tquie'cañom nn'aⁿ samaritanos'ñeeⁿ yuu na m'aaⁿ Jesús, tyotaⁿna nnoom na caljoo'ñê ñ'eⁿndyena, ndo' ljoo'ñê tsjoomna we xuee. 41Ndo' quia tyondyena ñ'oom na tyoñequiaaⁿ, jndyendyetina tyola'yu'na. 42Ndo' tyoluena nnom yuscu'ñeeⁿ: —Je' tachii macanda̱ cwe' ñ'oom na tsu', jo' chii cwilayuu'â. Ee mancjo̱o̱tya̱a̱yâ jnda̱ jndya̱a̱yâ ñ'oom 'ñom. Je' cwila'no̱o̱ⁿ'â na jom mayuu'cheⁿ cwiluiiñê Cristo na macwji'n'maaⁿñê nn'aⁿ tsjoomnancue. 43Ndo' quia na jnda̱ teinom we xuee'ñeeⁿ jlui' Jesús jo' jo'. Saalcwa̱a̱'â ñ'eⁿñê Galilea. 44Ee manquiityeeⁿ tjei'yuu'ñê na ticala't'maaⁿ'ndye nn'aⁿ cwii profeta na mañe'cwii ndyuaaⁿ'aⁿ ñ'eⁿndyena. 45Ndo' quia na squia̱a̱yâ Galilea ñ'eⁿñê nn'aⁿ na m'aⁿ jo' jo' jeeⁿ neiiⁿna jom, jla'ljona jom. Ee mati joona ty'ena Jerusalén quia tuee' ncuee Pascua, ndo' nty'iaana cha'tso 'naaⁿ t'maⁿ na tyoch'eeⁿ jo' jo'. 46Jnda̱ jo' saanndaa'â ñ'eⁿñê Caná ts'o̱ndaa Galilea, yuu na seicwaqueeⁿ ndaa na s'aana' winom. Ndo' tsjoom Capernaum tyom'aaⁿ cwii ts'aⁿ na cwiluiit'maⁿñe cantyja 'naaⁿ' gobiernom. Tyochjoo, jnda tsaⁿ'ñeeⁿ, m'aaⁿ na wii'. 47Quia na jndii tsaⁿ'ñeeⁿ na jnda̱ squia̱a̱yâ Galilea ñ'eⁿ Jesús na jnaaⁿyâ Judea, tja tsaⁿ'ñeeⁿ na m'aaⁿyâ. S'aa ty'oo nnoom na cjaⁿ waa', na catsein'maaⁿ tyochjoo jnda, ee juu mañe'cue'. 48Ndo' matso Jesús nnom: —'O maxjeⁿ tixocala'yu'yo' na waa najndo̱ xeⁿ ticanty'ia'nda̱a̱'yo' na nnts'aa yuu na xocanda̱a̱ na nluii na cwe' ts'aⁿ nnts'aa. 49Nquii ts'aⁿ na cwiluiit'maⁿñe ñ'eⁿ gobiernom t'o̱ 'ndyoo Jesús. Tso: —Jeeⁿ 'u Ta, maje'ndyo cja' w'aya, cwii tyoowe' ti'jndaaya. 50Tso Jesús nnom tsaⁿ'ñeeⁿ: —Cja' ee maxjeⁿ nlco'yana' tyochjoo jnda'. Ndo' juu tsaⁿs'a'ñeeⁿ seiyoom'm ñ'oom na tso Jesús. Tjalcweeⁿ'eⁿ waⁿ'aⁿ. 51Ndo' yocheⁿ na mawjaaweⁿ'eⁿ Capernaum, tquiocatjomndye mosoom'm. Jla'candiina jom, jluena: —Jnda̱ wjaaco'yana' tyochjoo jnda'. 52Tax'eeⁿ nda̱a̱ naⁿ'ñeeⁿ ljo' xjeⁿ jnaⁿna' na tjaco'yana' jnaaⁿ. Ndo' t'o̱o̱ naⁿ'ñeeⁿ nnoom: —Wjacheⁿ chjooti na teinom na quiajmeiⁿ' 'ndii tycu na matseicona' jom. 53Quia jo' tsotye tyochjoo'ñeeⁿ sei'no̱o̱ⁿ'o̱ⁿ na mañejuu xjeⁿ'ñeeⁿ tso Jesús nnoom na nlco'yana' tyochjoo jnaaⁿ. Ndo' seiyoom'm ñ'eⁿ Jesús, mati cha'tsondye nn'aⁿ waⁿ'aⁿ. 54Luaa' ts'iaaⁿ na jnda̱ we na s'aa Jesús na tueⁿ'eⁿ Galilea na jnaaⁿ Judea, na juu ts'iaaⁿ'ñeeⁿ tixocaluii na cwe' meiⁿnquia ts'aⁿ nnts'aa.
Juan 4


1Jo' chii, 'o nn'aⁿya na jnda̱ tjei'ndyo̱ Ty'o̱o̱ts'om 'o, na jnda̱ tqueeⁿ'ñê 'o na la'xmaⁿ'yo' nn'aaⁿ'aⁿ, c'oom'ya n'om'yo' cantyja 'naaⁿ' Cristo Jesús, na cwiluiiñê apóstol ndo' mati tyee na tjacantyja cantyja 'naaⁿ'yo' na cwila'yu'yo' ñ'eⁿñê. 2Tyotseicana̱a̱ⁿ nnom Ty'o̱o̱ts'om na ty'iom ts'iaaⁿ jom cha'xjeⁿ tyotseicanda̱ Moisés quii' waa' Ty'o̱o̱ts'om. 3Sa̱a̱ Jesús t'maⁿti tseixmaaⁿ na nluiit'maⁿñê nchiiti Moisés cha'xjeⁿ ts'aⁿ na mach'ee w'aa cwiluiit'maⁿñetyeⁿ nchiiti w'aa na s'aaⁿ. 4Cwii cwii w'aa majndaa' ts'aⁿ na s'aa juuna', sa̱a̱ cha'tso na niom, Ty'o̱o̱ts'om s'aa joo jo'. 5Tyotseixmaⁿ Moisés moso quii' waa' Ty'o̱o̱ts'om. Tyotseicaña̱a̱ⁿ ts'iaaⁿ na ty'iom jom. Ts'iaaⁿ na tyoch'eeⁿ tyocwji'yuu'ñê nda̱a̱ naⁿ'ñeeⁿ ñ'oom na secandii jom. 6Sa̱a̱ Cristo na cwiluiiñê jnda Ty'o̱o̱ts'om, matseicana̱a̱ⁿ quii' waa' Ty'o̱o̱ts'om. Jaa laxmaaⁿya w'aa'ñeeⁿ xeⁿ tica'ndya̱a̱ nc'uaa'ndyo̱o̱ na m'aaⁿya na jom quit'maⁿ n'o̱o̱ⁿ ndo' na cwicantyjaa'tyeⁿ n'o̱o̱ⁿya jom. 7Jo' chii cha'xjeⁿ matso Espíritu Santo naquii' ñ'oom' Ty'o̱o̱ts'om na teiljeii: Xuee je', xeⁿ cwindye'yo' ñ'oom na matseineiⁿ Ty'o̱o̱ts'om, 8tala'quie' n'om'yo' cha'xjeⁿ ñel'a nn'aⁿ'yo' nn'aⁿ Israel, na tyola'wendyena nacjoo' Ty'o̱o̱ts'om ndo' tyoqueⁿna xjeⁿ jom quia na tyom'aⁿna ndyuaa yuu tjaa nn'aⁿ c'om. 9Jo' jo' weloo welo'yo' tyoqueⁿna xjeⁿ 'naaⁿna ja meiiⁿ wenn'aaⁿ ndyu tyonty'iaana ts'iaaⁿ t'maⁿ na tyots'aaya quii'ntaaⁿna, 10macwe' jo' seiw'iiya naⁿ'ñeeⁿ. Ndo' tsjo̱o̱ya: "Naⁿm'aⁿ' ñenquii'cheⁿ cwila'tjo̱o̱ndyena no̱o̱ⁿ. Tîcantyjaa' n'omna ja. Meiⁿ tiñe'cala'no̱ⁿna' chiuu waa na l'ue ts'o̱o̱ⁿ na c'omna." 11Ndo' tio̱o̱ ñ'oom wi' cjoona nc'e na jeeⁿ seiw'iiya joona na tijoom nnc'ooquiee'ndyena yuu na seijndaa'ndyo̱ na nnta'jndyeena. 12Jo' chii 'o nn'aⁿya, cal'andyo' cwenta na tjaa meiⁿ cwiindyo' 'o na nntseixmaⁿ jnaⁿ na ticatseiyu' ñ'eⁿ nquii Ty'o̱o̱ts'om na wando'. 13'O je' 'io ndi 'io quia'yo' na t'maⁿ n'om nc'iaa'yo' yocheⁿ na ndicwaⁿ wanaaⁿ na matseineiⁿ ñ'oom' Ty'o̱o̱ts'om na teiljeii cantyja 'naaⁿ'na', cha tjaa 'ñeeⁿ juu quii'ntaaⁿ'yo' na nñequiu'nn'aⁿ jnaⁿ juu na mati nntseiquie' ts'om. 14Ee cha nnda̱a̱ nlaxmaaⁿya cwentaa' Cristo, macaⁿna' na caljoo'ndyo̱tya̱a̱ⁿya cantyja 'naaⁿ'aⁿ cha'xjeⁿ quia na to̱o̱'a na cwicantyjaa' n'o̱o̱ⁿya jom hasta na macanda̱. 15Cha'xjeⁿ ñ'oom na matsona': Xeⁿ xuee je' cwindye'yo' ñ'oom na matseineiⁿ Ty'o̱o̱ts'om, talaquie' n'om'yo' cha'xjeⁿ l'a nn'aⁿ Israel quia tyola'wendyena nacjoom'm. 16¿Cwaaⁿ nn'aⁿ na tyola'wendye jnda̱ na jndyena jndyee' Ty'o̱o̱ts'om? Manquieeti nn'aⁿ na tjei' Moisés ndyuaa Egipto. 17Mawax'a̱tya̱, ¿'ñee naⁿ'ñeeⁿ na tyotseiw'eeⁿ joona wenn'aaⁿ ndyu? Ñequio joo na tyolaxmaⁿ jnaⁿ na tja̱ ndyuaa yuu tjaa nn'aⁿ c'om. 18Ndo' ¿'ñeeⁿ naⁿ'ñeeⁿ na tso Ty'o̱o̱ts'om ñ'oomtyeⁿ na w'iina' na tijoom xuee nnc'ooquiee'ndye yuu na nñequiaaⁿ na nnta'jndyeena? Tsoom na ljo' nda̱a̱ joo nn'aⁿ na tîcalacanda̱a̱'ndye. 19Ndo' na luaa' waa, ma'mo̱ⁿtyeⁿnquiona' nda̱a̱ya nc'e na tîcala'yu' naⁿ'ñeeⁿ, jo' na seicu'na' na nnc'ooquie'na ndyuaa'ñeeⁿ.
Hebreos 3


1Ndo' na jaawixuee ntyee na cwiluiitquiendye tjomndyena ñequio nn'aⁿ na cwiluiitquiendye naquii' tsjoom ñequio nn'aⁿ na cwit'mo̱o̱ⁿ ljeii na tqueⁿ Moisés ñequio cha'tso naⁿman'iaaⁿ cwentaa nn'aⁿ judíos. Jla'jndaa'ndyena. Jnda̱ jo' jla'tyeⁿna Jesús, ty'eñ'omna jom. Ty'ecatioona cwenta jom l'o̱ Pilato. 2Ndyeyu tax'ee Pilato nnoom, tso: —¿Aa 'u cwiluiindyu' rey cwentaa nn'aⁿ judíos? Ndo' t'o̱o̱ⁿ: —Majo'ndyo cha'xjeⁿ na matsu'. 3Ndo' ntyee na cwiluiitquiendye jndye jnaaⁿ'aⁿ tquiana. 4Quia jo' tax'eennda' Pilato nnoom, tso: —¿Aa maxjeⁿ meiⁿcwii ñ'oom xoc'o̱'? Queⁿ' cwenta na jndye jnaⁿ' cwiluena nacjo'. 5Sa̱a̱ tjaa na t'o̱ti Jesús hasta tquiaana' na jeeⁿ tyom'aaⁿ' ts'om Pilato. 6Ndo' ticwii chu na cwiwee' xuee pascua waa costumbre na matseicandyaañe Pilato meiⁿcwi'ñeeⁿcheⁿ pra̱so na l'ue n'om nn'aⁿ. 7Quia ljo'cheⁿ m'aaⁿ cwii ts'aⁿ na jndyu Barrabás w'aancjo ñequio nt'omcheⁿ pra̱so. Joona jla'wendyena nacjoo' gobiernom, ndo' jla'cwjeena nn'aⁿ. 8Ty'entyjaa' cwii tmaaⁿ' nn'aⁿ na m'aaⁿ Pilato. To̱'na na tyotaⁿna na cats'aaⁿ cha'xjeⁿ quich'eeⁿ na nntseicandyaañê cwii ts'aⁿ. 9Quia jo' tso Pilato nda̱a̱na: —¿Aa l'ue n'om'yo' na catseicandyaandyo̱ juu rey cwenta 'o nn'aⁿ judíos? 10Luaa' tsoom ee jnda̱ sei'no̱o̱ⁿ'o̱ⁿ na joo ntyee na cwiluiitquiendye ta̱a̱' n'omna Jesús, jo' na ty'ecatioona tsaⁿ'ñeeⁿ l'o̱o̱ⁿ. 11Ndo' joona tyola'jndo̱'na n'om nn'aⁿ na jndyendye na cataⁿna nnom Pilato na catseicandyaañê Barrabás, nchii Jesús. 12Quia jo' tax'eennda' Pilato nda̱a̱ nn'aⁿ na jndyendye, tsoom: —Ndo' ¿ljo' l'ue n'om'yo' na cats'aaya ñ'eⁿ juu ts'aⁿ na cwindu'yo' na cwiluiiñe rey cwenta' 'o nn'aⁿ judíos? 13Tacwaxua ndyueena, jluena: —Caty'iom' jom ts'oom'naaⁿ. 14Tax'ee Pilato nda̱a̱na: —¿Ljo' jeeⁿ tis'a s'aaⁿ nquiu'yo'? Sa̱a̱ joona ñe'quii'cheⁿ najndeii tyola'xuaana, jluena: —Caty'iom' jom ts'oom'naaⁿ. 15Quia jo' Pilato, cwe' ee na l'ue ts'oom na calue nn'aⁿ na ya ts'aⁿñê, jo' na seicandyaañê Barrabás. Ndo' sa̱'ntjoom na catjaa' sondaro Jesús ñ'eⁿ tjaⁿtsei'. Jnda̱ jo' tquiaaⁿ juu lueena na caty'ioomna juu ts'oom'naaⁿ. 16Ndo' ty'eñ'om sondaro'ñeeⁿ Jesús naquii'cheⁿ wats'iaaⁿ cwentaa' gobiernom. Jo' jo' tjomndye cha'tso nc'iaana. 17Jla'cweena cwii liaa colo catsioo' jom. Tyola'tyjoondyena l'o̱o̱ nioom, l'ana cwii tsei, tioomna juuna' xqueeⁿ. 18Jnda̱ jo' to̱'na, ndoo' na cwila't'maaⁿ'ndyena jom, jluena: —Catseit'maaⁿ'ñena' 'u na cwiluiindyu' rey cwentaa nn'aⁿ judíos. 19Ndo' tyotmeiiⁿ'na ts'oom xqueeⁿ. Tyojñomna ndaajnaⁿ' jom, tyota'na cantyena jo nnoom cha'cwijom cwila't'maaⁿ'ndyena jom. 20Quia na jnda̱ jla'jnaaⁿ'ñ'eⁿna jom, quia jo' tjeii'na liaa catsioo'. Jla'cweennda'na jom liaⁿ'aⁿ. Jnda̱ jo' ty'eñ'omna jom na nnty'ioomna jom ts'oom'naaⁿ. 21Xcwe na cwi'oocalui'na naquii' tsjoom ndo' tjomndyena ts'aⁿ tsjoom Cirene na jndyu Simón na jnaⁿ jnda̱a̱. Jom tsotye Alejandro ñequio Rufo. L'a sondaro na jndei'na' cjaañ'oom ts'oom na nñoom Jesús. 22Quia jo' ty'eñ'omna Jesús Gólgota. Ñ'oomwaa' ma'mo̱ⁿna' cwii ta na jndyuna' Tsei'xqueⁿ Ts'oo. 23Ndo' tquiana winom na nnc'om na tjoom'na' ñequio mirra. Sa̱a̱ jom tîco'ñoom juuna'. 24Jnda̱ chii ty'ioomna jom ts'oom'naaⁿ. Ndo' sondaro tyo'oona x'iaa, cha nnty'iaana cwaaⁿ liaⁿ'aⁿ nleijnoom' cwii cwii joona. Laa'ti' t'oomna liaⁿ'aⁿ. 25Jnda̱ tuee' cha'na ñjeeⁿ nacwitsjoom quia ty'ioomna jom ts'oom'naaⁿ. 26Ndo' jnaaⁿ'aⁿ na teiljeii luaa matsona': "Rey cwenta nn'aⁿ judíos." 27Mati ty'ioomna we naⁿcanty'ue nacjoo noom'naaⁿ. Cwii tsaⁿ'ñeeⁿ ntyjaaⁿ'aⁿ ntyjaya ndo' cwiicheⁿ tsaⁿ'ñeeⁿ ntyjatymaaⁿ'. 28Ndo' na l'ana na ljo', seicanda̱a̱'ñena' na matso ljeii 'naaⁿ' Ty'o̱o̱ts'om: "Seicañ'eⁿyuuna' jom quii'ntaaⁿ nn'aⁿ na wi'ndye." 29Nn'aⁿ na tyowinom jo' jo', tyola'jnaaⁿ'na jom. Tyola'caandyena nqueⁿna, tyoluena: —'U je', na nntseityui' wats'om t'maⁿ 'naaⁿyâ ndo' ñendyee xuee nntseiwe'nnda' juuna', 30cwji'n'maaⁿndyu' cheⁿnncu'. Candyo'cue' na ñoom' ts'oom'naaⁿwaa'. 31Mati ntyee na cwiluiitquiendye ñequio nn'aⁿ na cwit'mo̱o̱ⁿ ljeii na tqueⁿ Moisés malaa'ti' tyola'jnaaⁿ'na jom. Jluena: —Jeeⁿ ya ñetjei'n'maaⁿñe tsaⁿm'aaⁿ' nt'omcheⁿ nn'aⁿ sa̱a̱ tileicanda̱a̱ nncwji'n'maaⁿñe cheⁿnqueⁿ. 32Jom na matsoom na cwiluiiñê Cristo ndo' Rey cwentaa jaa nn'aⁿ Israel, cwa candyocueeⁿ na ñoom ts'oom'naaⁿ cha nnty'iaaya quia jo' nlayuu'a ñ'eⁿñê. Ndo' mati we nn'aⁿ na ñom noom'naaⁿ ñ'eⁿñê tyola'jnaaⁿ'na jom. 33Quia na jnda̱ tuee' na quiajmeiⁿ', teijaaⁿñe tsjoomnancue hasta na ndyee na matmaaⁿ. 34Juu xjeⁿ'ñeeⁿ jndeii seixuaa Jesús, tsoom: —Eloi, Eloi, ¿lama sabactani? (Ñ'oommeiiⁿ matsona': Ty'o̱o̱ts'omya, Ty'o̱o̱ts'omya, ¿chiuu na ma'ndii' ja?) 35Nt'om nn'aⁿ na meintyjee' nndyoo' nacañom'm, quia jndyena na seixuaⁿ, jluena: —Aa ndye'yo', macwaaⁿ profeta Elías. 36Quia jo' jleinom cwii ts'aⁿ'ñeeⁿ, jndyoñ'oom cwii 'naⁿ na ya maw'ana' ndaa. Nchjeeñê juuna' naquii' winom na ta̱. Tjaa'ñê juuna' nnom cwii ts'oom, chii ty'ioom juuna' 'ndyoo Jesús na cateii'ñe. Tsoom: —Cwa je' nnty'iaaya aa nncwjee'cañoom Elías na nncwjii'ñe jom na ñoom ts'oom'naaⁿ. 37Jnda̱ na seixuaa Jesús jndeii mana tueeⁿ'eⁿ. 38Ndo' liaa na ntyjaty'io na matseicu'na' yuu na lju'ti naquii'cheⁿ wats'om t'maⁿ, jndii'tcona' hasta xjeⁿ nomtyuaacheⁿ. 39Juu capeitaⁿ na meintyjee' ndyeyu jo nnom Jesús, quia jñeeⁿ na seixuaa ndo' nty'iaaⁿ'aⁿ na luaa' tuii na tue' tsaⁿ'ñeeⁿ, quia jo' tsoom: —Mayuu'cheⁿ tsaⁿm'aaⁿ' cwiluiiñê Jnda Ty'o̱o̱ts'om. 40Mati jo' jo' meintyjee'tquia nt'om yolcu na jeeⁿ cwinty'iaa na ljo' tuii. Quii'ntaaⁿ joona m'aaⁿ María Magdalena ñequio Salomé ñequio cwiicheⁿ María, tsondyee José ñ'eⁿ Jacobo, tsaⁿ na titquieñeti. 41Joo yolcum'aⁿ' tyocañ'eeⁿna ñ'eⁿ Jesús quia ñet'oom ts'o̱ndaa Galilea. Tyondye'ntjomna nnoom. Ndo' mati jo' jo' meintyjee' jndye nt'omcheⁿ yolcu na jnaⁿ Galilea na ñencwi tquiowana Jerusalén ñ'eⁿ Jesús. 42Tmaaⁿndye nn'aⁿ jo' jo'. Ndo' juu xjeⁿ'ñeeⁿ xuee na cwila'jndaa'ndye nn'aⁿ jndíos 'naⁿ na nlcaⁿna' joona ee jnda̱ jnaⁿna' xuee na nnta'jndyeena. 43Mati jo' jo' m'aaⁿ cwii ts'aⁿ tsjoom Arimatea na jndyu José. Jom t'maⁿ cwiluiiñê naquii' tmaaⁿ' naⁿman'iaaⁿ cwentaa nn'aⁿ judíos. Jeeⁿ meinom'm xuee na nnty'iaa'nnoom na matsa̱'ntjom Ty'o̱o̱ts'om. Ndo' nc'e na jnda̱ jaamaaⁿ chii tjaaⁿ na m'aaⁿ Pilato. Ty'oomt'maaⁿ'ñê ts'oom tjacaaⁿ sei'ts'o 'naaⁿ' Jesús nnom tsaⁿ'ñeeⁿ. 44Jeeⁿ seitsaⁿ'na' Pilato quia na jñeeⁿ na tyuaa' tue' Jesús. Ee ntyjeeⁿ yo cwiñom nn'aⁿ noom'naaⁿ ndo' cwiwjena. Jo' chii tqueeⁿ'ñê capeitaⁿ, tax'eeñê 'ndyoo tsaⁿ'ñeeⁿ aa maxjeⁿ jnda̱ tue' Jesús. 45Ndo' quia na jñeeⁿ ñ'oom 'ndyoo capeitaⁿ na mayuu' na ljo', quia jo' tquiaaⁿ ñ'oom'm na cjaañ'oom José sei'ts'o 'naaⁿ' Jesús. 46Quia jo' tjatseijnda José cwii sábana ya, jnda̱ jo' tjacatyjeeñê sei'ts'o 'naaⁿ' Jesús, seityjooñê liaa'ñeeⁿ juu, ndo' tjacaty'ioom juu naquii' tsue'tsjo̱' na tuiiya. Jnda̱ chii seicuu'ñê 'ndyoo tsue'tsjo̱' ñequio cwii tsjo̱' t'maⁿ. 47Ndo' María Magdalena ñequio María, tsondyee José, nty'iaana na tjacant'iuu'ñe Jesús.
Marcos 15


1Jnda̱ na tjacue ñe'quioom' juu xuee na cwita'jndyee nn'aⁿ judíos, tja María Magdalena ñequio Salomé ñequio María, tsondyee Jacobo, ty'ela'jndana ncheⁿ' cachi na nnc'oocaty'oomndyena sei'ts'o 'naaⁿ' Jesús. 2Ndo' cwitsjoomya xuee najndyee smanaⁿ manlui'nom ñe'quioom', ty'ena yuu waa tsei'tsuaa' Jesús. 3Nato ñjomndyena tyoluecheⁿnquieena nda̱a̱ ntyjeena: —¿'Ñeeⁿ ya nnteijndeii jaa na nnquindyo̱ tsjo̱' 'ndyoo tsei'tsuaa? 4Sa̱a̱ quia na jnda̱ tquiena jo', jleinty'iaana, jliuna cwa jnda̱ teindyo̱ tsjo̱'. Ndo' juuna' jeeⁿ t'maⁿna'. 5Ndo' jnda̱ na ty'equie'na quii' tsei'tsuaa'ñeeⁿ, nty'iaana cha'cwijom cwii tsaⁿs'andyua wacatyeeⁿ ntyjaya. Cweⁿ cwii liaatco, liaa canchii'. Jeeⁿ ndya' nioom tyuena. 6Tso tsaⁿ'ñeeⁿ nda̱a̱na: —Tintyue'yo'. 'O cwil'ue'yo' Jesús na jnaⁿ Nazaret, jom na ty'ioom nn'aⁿ ts'oom'naaⁿ. Jnda̱ tando'xcoom na tueeⁿ'eⁿ. Tac'oomñê ñjaaⁿ. Canty'ia'yo' yuu na tqueⁿna jom. 7Je' catsa'yo' na m'aaⁿ Pedro ñequio nt'omcheⁿ nn'aⁿ na cwila'jomndye ñ'eⁿ Jesús. Calacandii'yo' joona na nncjaajñeeⁿ Galilea, jnda̱nquia nnc'oontyjo̱na. Jo' jo' nleicwindyena ñ'eⁿñê cha'xjeⁿ jnda̱ tsoom nda̱a̱'yo'. 8Quia jo' jlui'na naquii' tsei'tsuaa. Jndeii ty'elcwee'na ndo' cwiteindyena, ndoo' nquiuna na tanchii joona. Ndo' cwe' na jeeⁿ tyuena, jo' na seitsaⁿ'na' joona, meiⁿ tîcaluena nnom meiⁿcwii ts'aⁿ chiuu tuii. 9Mañejuuti cwitsjoom xuee najndyee smanaⁿ quia na jnda̱ tando'xco Jesús, najndyee teitquioo'ñê nnom María Magdalena, tsaⁿ na tjeiiⁿ'eⁿ ntquiee' jndyetia naquii' ts'om. 10Ndo' María'ñeeⁿ tjatseicañeeⁿ nquiee nn'aⁿ na tyocañ'eeⁿ ñ'eⁿ Jesús. Xjeⁿ'ñeeⁿ jeeⁿ xcwe na m'aⁿna na chjoo' n'omna ndo' cwityueena. 11Sa̱a̱ quia jndyena na Jesús jnda̱ mawa'ndo'xcoom, ndo' juu yuscu'ñeeⁿ jnda̱ nty'iaa'nnom jom, maxjeⁿ tîcala'yu'na. 12Jnda̱nquia teitquioo'ñe Jesús nda̱a̱ we nn'aⁿ na cwila'jomndye ñ'eⁿñê na cwi'oo nato jnda̱a̱, s'aana' na cwiicheⁿ ljo waaⁿ. 13Ndo' ty'elcwee' naⁿ'ñeeⁿ Jerusalén, ty'ela'candiina nc'iaana. Sa̱a̱ meiiⁿ ñ'omndyuee joona, tjaa 'ñeeⁿ seiyu'. 14Jnda̱ jo' teitquioo'ñê nda̱a̱ canchoo'cwii nn'aⁿ na cwila'jomndye ñ'eⁿñê yocheⁿ na cwimeindyuaandyena nacañoom' meiⁿsa na cwicwa'na. Nc'e na tiñe'cala'yu'ya n'omna, jo' na seitiaaⁿ'aⁿ joona na quie' n'omna. Ee tîcala'yu'na na jnda̱ wando'xcoom meiiⁿ na jla'candii nn'aⁿ na jnda̱ nty'iaanda̱a̱ jom. 15Xjeⁿ'ñeeⁿ tsoom nda̱a̱na: —Catsa'yo' cha'waa tsjoomnancue, nñe'quia'yo' ñ'oom naya nda̱a̱ cha'tso nn'aⁿ na macwji'ñ'maaⁿñe Ty'o̱o̱ts'om joona. 16Juu ts'aⁿ na nntseiyu' ndo' nleits'oomñe, nlui'n'maaⁿñe. Sa̱a̱ juu ts'aⁿ na ticatseiyu', maxjeⁿ nnt'uiityeⁿna' juu cantyja jnaaⁿ'. 17Ndo' nn'aⁿ na cwila'yu' jndye ts'iaaⁿ t'maⁿ nl'ana. Ñequio xueya nntjeii'na jndyetia naquii' n'om nn'aⁿ, ndo' nla'neiⁿna nt'omcheⁿ nnom ñ'oom na tjachuii'. 18Xeⁿ nnt'uena canduu ñequio lueena oo xeⁿ nncwena nasei wjee, tjaa'naⁿ ljo' nntjoomna. Ndo' quia na nntioona lueena nacjoo nn'aⁿwii, nn'maaⁿ naⁿ'ñeeⁿ. 19Quia na jnda̱ teinom na seineiⁿ Ta Jesús nda̱a̱ nn'aⁿ na cwila'jomndye ñ'eⁿñê, tjañ'oomna' jom cañoom'luee. Tjacjom ntyjaa' ts'o̱ Ty'o̱o̱ts'om ntyjaya yuu na matseit'maaⁿ'ñena' jom. 20Quia jo' jnaⁿ naⁿ'ñeeⁿ ty'ena, tyoñe'quiana ñ'oom naya nda̱a̱ nn'aⁿ meiⁿyuucheⁿ na ty'ena. Ndo' manquiiti Ta Jesús tyoteijneiⁿ joona. Tquiaaⁿ na tyocanda̱a̱ tyol'ana ts'iaaⁿ t'maⁿ na tjei'yuu'ndyena' na mayuu' ñ'oom na tyoñe'quiana. Amén.
Marcos 16


1Ndo' je' je' 'o nn'aⁿya na cwila'yu'yo', quiaana' na neiⁿ'yo' na cwiluiindyo' cwentaa' Ta Jesús. Ticjo̱meintyja̱a̱'a na nntsjo̱o̱nnda'a ñ'oom na jnda̱ seiljeiya nda̱a̱'yo' ndo' mateijndeiina' 'o. 2Cal'andyo' cwenta cantyja 'naaⁿ naⁿm'aⁿ na cha'cwijom calue' joona natia na cwil'ana na cwityjena seii' ts'aⁿ, 3ee jaa laxmaaⁿya nn'aⁿ na mayuu'cheⁿ tuii 'naaⁿ, jaa na cwila't'maaⁿ'ndyo̱ Ty'o̱o̱ts'om nc'e Espíritu Santo, na m'aaⁿya na neiiⁿya na laxmaaⁿya cantyja 'naaⁿ' Cristo Jesús meiⁿ ticantyjaa' n'o̱o̱ⁿya 'naaⁿ na tuii seii' ts'aⁿ. 4Cantyja 'naⁿ ja luaa, wanaaⁿ na nntseicantyjaa' ts'o̱o̱ⁿ cha'na ts'iaaⁿwaa'. Xeⁿ aa m'aaⁿ ts'aⁿ na matseitiuu wanaaⁿ na matseicantyjaa' ts'om ts'iaaⁿmeiⁿ', majndeiiticheⁿ ja, 5jnda̱ ñeeⁿ xuee na tuiindyo̱ tuii 'naaⁿ tjaaⁿya. Ts'aⁿ tsjaaⁿ nn'aⁿ Israel ja, tmaaⁿ' cwentaa' Benjamín, ts'aⁿ hebreo ja ndo' tsotya̱ tsondyo̱ mann'aⁿ hebreos joona. Cantyja 'naaⁿ' ljeii na tqueⁿ Moisés, ts'aⁿ tmaaⁿ' fariseo ja. 6Cantyja na tyojoo' ts'o̱o̱ⁿ naquii' ñ'oom cwilein'om nn'aⁿ judíos, tyontyjo̱ya tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. Cantyja 'naaⁿ' na matseicanda̱a̱'ñe ts'aⁿ jo nnom ljeii na tqueⁿ Moisés, tjaa 'ñeeⁿ juu na nnda̱a̱ m'mo̱ⁿ na tyootseicanda̱a̱'ndyo̱ jo nnom juuna'. 7Sa̱a̱ cha'tso nmeiⁿ' na tandyo xuee tjeii'a cwenta na tjacantyja na jnda laxmaⁿna', je' nc'e na m'aaⁿya cantyja 'naaⁿ' Cristo macwjii'a cwenta na cwe' ts'iaaⁿ'ndyo laxmaⁿna', 8ndo' nchii macanda̱ luaa', tjaa'naⁿ cwiicheⁿ na jnda ntyjiiya quia na macwjii'a cwenta na tjacantyja naya tseixmaⁿna' na cwiluiindyo̱ cwentaa' Cristo Jesús na cwiluiiñê na matsa̱'ntjoom ja. Nc'e jom, cha'tso na ñetjeii'a cwenta na jnda laxmaⁿna', je' macwjaa'ndyo̱ cwenta na laxmaⁿna' cha'cwijom to' cha nnda̱a̱ nntseixmaⁿya cwentaaⁿ'aⁿ, 9ndo' na nleitquioo' na matseitjoom'na' ja cantyja 'naaⁿ'aⁿ. Nchii mal'ua̱ya na matseixmaⁿya ts'aⁿ na tjaa jnaaⁿ' nc'e matseicanda̱a̱'ndyo̱ ljeii na tqueⁿ Moisés sa̱a̱ nc'e na matseiyu'ya ts'o̱o̱ⁿ ñ'eⁿ Cristo. 10Ñe'catseiljeii'ndyo̱ cantyja 'naaⁿ' Cristo ndo' na nntseixmaⁿya juu najndeii na matseixmaⁿ Ty'o̱o̱ts'om na s'aa na tando'xcoom, ndo' na nntseijomndyo̱ ñequio joo nawi' na teinoom ndo' na nntseixmaⁿya cha'xjeⁿ na seixmaaⁿ xjeⁿ na tueeⁿ'eⁿ, 11ee na ntyjaa' ts'o̱o̱ⁿ na ñ'a̱ⁿ quia na nnta'ndo'xco nn'aⁿ na jnda̱ tja̱. 12Nchii ñe'catsjo̱o̱ na jnda̱ mamatseixmaⁿya cha'tso nmeiⁿ' meiⁿ nchii na canda̱a̱' matseixmaⁿya sa̱a̱ matseijndo̱ya ts'o̱o̱ⁿ na macantyjaa' ts'o̱o̱ⁿ na ntseixmaⁿya joona' nc'e nquii Cristo tjei'jñeeⁿ ja. 13'O nn'aⁿya na cwila'yu'yo', nchii matsjo̱o̱ya na mamatseixmaⁿya juuna', sa̱a̱ luaa mats'aa, cwitsuu'yaya ts'o̱o̱ⁿ ljo' ñeseixmaⁿya jaach'ee xuee ndo' matseijndo̱yaya na nncua̱'ntyjo̱ya juu na waa jo nno̱o̱ⁿ, 14cha nncua̱caño̱o̱ⁿya yuu na jnda̱ t'mo̱ⁿ Ty'o̱o̱ts'om no̱o̱ⁿ ndo' na nnto'ño̱o̱ⁿya naya na nñequiaa nqueⁿ na ma'maaⁿ jaa cantyja 'naaⁿ' Cristo Jesús. 15Cha'tsondyo̱ jaa na laxmaaⁿya na canda̱a̱' cwila'yu'ya n'o̱o̱ⁿya matsona' na laa'ti' c'oom' n'o̱o̱ⁿya. Ndo' xeⁿ waa cwiicheⁿ nnom na m'aaⁿ' n'om'yo' cantyja 'naaⁿ' ñ'oomwaa', nntseijndo̱' Ty'o̱o̱ts'om n'om'yo' cantyja 'naaⁿ'na'. 16Sa̱a̱ ñ'oom na mayuu'cheⁿ, macaⁿna' na tjoom' c'o̱o̱ⁿya cantyja 'naaⁿ ñ'oom na jnda̱ to'ño̱o̱ⁿya. 17'O nn'aⁿya na cwila'yu'yo', cala'ljeii'ndyo' cha'xjeⁿ na mats'aa. Ndo' mati queⁿ'yo' cwenta cwaaⁿ nc'iaa'yo' na cwila'ljeii'ndye cha'xjeⁿ na cwil'aayâ, caluii'ndyo' joona. 18Jndye ndii' jnda̱ ñetsjo̱o̱ya nda̱a̱'yo', ndo' ñequio na mat'io̱o̱ya matsjo̱o̱nnda'a, jndye nn'aⁿ m'aⁿ na jndoo ñ'oom cantyja 'naaⁿ' na tue' Cristo nacjoo' ts'oom'naaⁿ, 19sa̱a̱ na macanda̱ maxjeⁿ nntsuundyena. Ñequii'cheⁿ cwila't'maaⁿ'ndyena juu na l'ue n'om seiina. Matsona' na c'omna na jnaaⁿna cantyja 'naaⁿ'na' sa̱a̱ juu na matsona' na c'omna na jnaaⁿna, cwitjeii's'andyena cantyja 'naaⁿ'na'. 20Sa̱a̱ jaa nmeiiⁿ la'xmaaⁿya cantyja 'naaⁿ' cañoom'luee, juu jo' tseixmaⁿna' tsjoomya, ndo' cwimeiⁿndo̱'nty'iaandyo̱ na jo' jo' nnaⁿ nquii na macwji'n'maaⁿñe jaa, juu Jesucristo. 21Jom nntseichueeⁿ'eⁿ seii'a na jeeⁿ cje tseixmaⁿna' na nntseijomna' joona' cha'na seiiⁿ'eⁿ na xocwi'ndaa' na matseixmaaⁿ jnda̱ na wando'xcoom. Nnts'aaⁿ na ljo' nc'e najndeii na tseixmaaⁿ na nlqueeⁿ xjeⁿ cha'tso na niom.
Filipenses 3


23Sa̱a̱ lqueeⁿ na tquiaa yuu na jeeⁿ ya ts'o mann'aⁿ na cwindye ñ'oom naya. Cwila'no̱ⁿ'na juuna' ndo' cantyja na cwil'ana cwiwitquioo' na cwinaⁿndyena chiuu waa na matsona'. Nt'om naⁿ'ñeeⁿ tjacantyja na ya cwil'ana. Matseijomna' joona cha'na cwii ts'oom lqueeⁿ'ñeeⁿ na tjei'na' ñequiee xuu. Ndo' nt'om naⁿ'ñeeⁿ xcweyandyo cwil'ana yuu na ya. Matseijomna' joona cha'na cwii ts'oom lqueeⁿ'ñeeⁿ na tjei'na' we xuu waljoo' xcwe. Ndo' nt'om naⁿ'ñeeⁿ tiqueⁿndyena na cwil'ana yuu na ya. Jo' chii matseijomna' joona cha'na cwii ts'oom lqueeⁿ'ñeeⁿ na tjei'na' ñe'cwii xuu waljoo' yom ts'oom.
Mateo 13:23
One App.
844 Languages.


1Jnda̱ teinom nmeiⁿ', tjeii'ñe Jesús nt'omcheⁿ nn'aⁿ, ndyeen'aaⁿ nchoo' qui nchoo' wendyena. Jñoom we we, we wendyena na c'oojndyeena ticwii tsjoom ndo' ticwii joo yuu na quia nncjaa nqueⁿ. 2Tsoom nda̱a̱na: —Jndye nn'aⁿ m'aⁿ na tyoondye ñ'oom naya. Matseijomna' naⁿ'ñeeⁿ cha'cwijom lqueeⁿ na jnda̱ tmaⁿ. Sa̱a̱ naⁿntjom na nntyje lqueeⁿ, meiⁿchjoo tijndye. Cwe' jo' cataⁿ'yo' nnom Ta Ty'o̱o̱ts'om na cajñomtyeeⁿ nt'omcheⁿ naⁿntjom na nntei'jndeii 'o na nntjei'yuu'ndyo' ñ'oom naya nda̱a̱ naⁿ'ñeeⁿ. 3Ndo' tsotyeeⁿcheⁿ nda̱a̱na: —Catsa'yo'. Queⁿ'yo' cwenta, majño̱o̱ⁿya 'o quii'ntaaⁿ nn'aⁿ na wi'ndye. Matseijomna' 'o cha'cwijom canmaⁿ na m'aⁿ quii'ntaaⁿ lobo. 4Tintsaañ'om'yo' 'naⁿ na cwicañjom s'om, meiⁿ chetsja', meiⁿ lcoom. Ndo' nchii na nla'chjuundyo' na nlaneiⁿ'yo' ñ'eⁿ nn'aⁿ nato. 5Meiⁿnquia w'aa na nntsquie'yo', candu'jndyee'yo' nda̱a̱ nn'aⁿ w'aa'ñeeⁿ: "Quiaa Ty'o̱o̱ts'om na ya m'aⁿ'yo' ñ'eⁿ ntyjee'yo'." 6Ndo' nn'aⁿ w'aa'ñeeⁿ xeⁿ cwila'xmaⁿ na cato'ñoom naya'ñeeⁿ, quia jo' caljona' quiondyena, sa̱a̱ xeⁿ na ticala'xmaⁿna na nnto'ñoomna juuna', quia jo' calcwe'nnda'na' ñ'eⁿndyo'. 7Ndo' w'aa yuu na nntsquie'yo', jo' caljoo'ndyo'. Nchii cwe' cwii ndo' cwii w'aa nnc'om'yo'. Cwa'yo' ndo' cwe'yo' nantquie na nñe'quiana nda̱a̱'yo'. Ee tsaⁿntjom maxjeⁿ tseixmaaⁿ na co'ñoom na mawantjoom. 8Meiⁿnquia tsjoom na nntsquie'yo' ndo' nnto'ñoomna 'o, cwa'yo' meiⁿnquia nantquie na nñe'quiana nda̱a̱'yo'. 9Calan'maⁿ'yo' nn'aⁿwii na m'aⁿ jo' jo' ndo' candu'yo' nda̱a̱na: "'O nn'aⁿ, juu na matsa̱'ntjom Ty'o̱o̱ts'om nn'aⁿ, matseindyoo'ñena' jo nda̱a̱'yo'." 10Sa̱a̱ meiⁿnquia tsjoom na nntsquie'yo' na tiñe'cala'ljo nn'aⁿ 'o, calui'yo' ts'om nataa ndo' candu'yo': 11"Cwilaquiaayâ ts'o jnda̱a̱ na niom tsjom'yo' na chuu' nc'a̱a̱'â. Nmeiiⁿ cwil'aayâ na cwit'mo̱o̱ⁿyâ na 'o tiñe'cato'ñoom'yo' ñ'oom' Ty'o̱o̱ts'om. Sa̱a̱ cala'no̱ⁿ'yo' juu na matsa̱'ntjoom nn'aⁿ matseicandyoo'ñena' na m'aⁿ'yo'." 12Quia jo' tsotyeeⁿcheⁿ nda̱a̱na: —Nndye'yo' nntsjo̱o̱ quia na nncue'ntyjo̱ xuee na nncu'xeⁿ Ty'o̱o̱ts'om nn'aⁿ, nlco'wi'tina' nn'aⁿ tsjoom'ñeeⁿ, nchiiti nn'aⁿ tsjoom Sodoma. 13'Wi' nntjom'yo' 'o nn'aⁿ tsjoom Corazín. Mati 'o nn'aⁿ tsjoom Betsaida, ee xeⁿ jo nda̱a̱ nn'aⁿ tsjoom Sidón ñ'eⁿ Tiro t'mo̱o̱ⁿya juu najndeii na matseixmaⁿya cha'xjeⁿ t'mo̱o̱ⁿya nda̱a̱' 'o, tyuaa' jla'canda̱a̱'ndye naⁿ'ñeeⁿ na teindyuaandyena na tcwee'na liaa na ta̱a̱ ndo' tioona tsjaa' nqueⁿna na cwit'mo̱o̱ⁿna na cwilcwe' n'omna. 14Cwe' jo', xuee na nntu'xeⁿndye nn'aⁿ, t'maⁿti nlco'wi'na' 'o nchiiti nn'aⁿ tsjoom Tiro ñ'eⁿ Sidón. 15'O nn'aⁿ tsjoom Capernaum, ¿aa ndya' cwilatiuu'yo' na cañoom'lueecheⁿ nntseiwendyena' 'o, cwe' ee na jndye ts'iaaⁿ s'aaya quii'ntaaⁿ'yo'? Maxjeⁿ nntiom Ty'o̱o̱ts'om 'o yuu na njoomticheⁿ na maco'wi'na' nn'aⁿ. 16'Ts'aⁿ na mandii ñ'oom na cwiñe'quia'yo', mañ'oomya jo' mañeeⁿ. Sa̱a̱ 'ñeeⁿ na nts'o̱o̱ 'o, maja mach'ee tsaⁿ'ñeeⁿ na nts'o̱o̱ⁿ. Ndo' 'ñeeⁿ na nts'o̱o̱ ja, nquii na jñom ja mach'ee tsaⁿ'ñeeⁿ na nts'o̱o̱ⁿ. 17Quia na jnda̱ tquiennda' ndyeen'aaⁿ nchoo' qui nchoo' we naⁿ'ñeeⁿ na jñom Jesús, ñequio na neiiⁿna jluena: —Ta, hasta naⁿjndii tuee'ndyecje nda̱a̱yâ ñequio xue'. 18Tso Jesús nda̱a̱na: —Ntyjiiya na jnda̱ tyuii' najndeii na ñeseixmaⁿ Satanás. Ñejomto tiooñê cha'cwijom tioo chom tsuee. 19Ja jnda̱ tquiaya najnda̱'yo', cha meiiⁿ candyue'yo' canduu ñ'eⁿ caljo̱, meiⁿchjoo tjaa ljo' nntjom'yo'. Ndo' nnaⁿndyo' ñequio cha'tso najndeii na matseixmaⁿ Satanás na m'aaⁿ nacjo'yo'. Meiⁿcwii nmeiⁿ' xocal'a nata̱' 'o. 20Sa̱a̱ tinc'om'yo' na neiⁿ'yo' cwe' cantyja na cwituee'ndyecje naⁿjndii nda̱a̱'yo'. C'om'yo' na neiⁿ'yo' nc'e na jnda̱ teiljeii ncue'yo' cañoom'luee. 21Mañejuuti xjeⁿ'ñeeⁿ, tioo na neiiⁿ' Jesús nc'e Espíritu Santo. To̱o̱ⁿ'o̱ⁿ na matseineiiⁿ nnom Ty'o̱o̱ts'om, tsoom: —Matseit'maaⁿ'ndyo̱ 'u Tsotya̱ya na cwiluiindyu' na matsa̱'ntjom' cañoom'luee ñequio nnom tsjoomnancue. Ee jnda̱ tanty'iuu'ndyu' ñ'oommeiⁿ' nda̱a̱ nn'aⁿ na cwe' jndo̱'to n'om ñequio nn'aⁿ na jeeⁿ t'maⁿ cwila'no̱ⁿ'. Ndo' jnda̱ seicano̱o̱ⁿ' joona' nda̱a̱ nn'aⁿ na cje cwil'a. Mayuu' Ta, ee luaa' waa na tjawee' ts'om'. 22Jnda̱ jo' seineiⁿnnda' Jesús nda̱a̱ nn'aⁿ na cwindye, tsoom: —Nquii Tsotya̱ya Ty'o̱o̱ts'om cha'tso nnom jnda̱ tioom l'o̱o̱ya. Tjaa 'ñeeⁿ matsei'no̱ⁿ' chiuu tseixmaⁿya na cwiluiindyo̱ Jnaaⁿ, macanda̱ nqueⁿ ntyjeeⁿ. Meiⁿ tjaa 'ñeeⁿ matsei'no̱ⁿ' chiuu tseixmaⁿ Tsotya̱ya, macanda̱ ja na cwiluiindyo̱ Jnaaⁿ mantyjiiya. Ndo' mati meiⁿcwi'ñeeⁿcheⁿ ts'aⁿ na l'ue ts'o̱o̱ⁿ na nntsei'no̱ⁿ' chiuu tseixmaⁿ Tsotya̱ya, mañequia na nntsei'no̱ⁿ'. 23Quia jo' taqueeⁿ, nty'iaaⁿ'aⁿ nda̱a̱ nn'aⁿ na cwila'jomndye ñ'eⁿñê, tsoom nda̱a̱na na ñenquieena: —Jeeⁿ neiiⁿ nn'aⁿ na cwinty'iaanda̱a̱ ts'iaaⁿ na cwinty'ia'yo' na mats'aaya. 24Candye'yo' nntsjo̱o̱, jndye profetas ñequio reyes na tyotsa̱'ntjom, jeeⁿ tyocantyjaa' n'omna na nnty'iaanda̱a̱na ts'iaaⁿmeiⁿ' na cwinty'ia' 'o na mats'aa ndo' na nndyena ñ'oom na cwindye' 'o na mañenquia, sa̱a̱ tîcanty'iaana meiⁿ tîcandyena. 25Teintyjee' cwii ts'aⁿ na ma'mo̱ⁿ ljeii na tqueⁿ Moisés. Tax'ee nnom Jesús na cwe' ñe'canty'iaa' chiuu nnts'aaⁿ. Matso: —Ta, ¿cwaaⁿ na tseixmaⁿya na cats'aa cha na nndaya na ticantycwii na nncwa'ndo̱'a? 26T'o̱ Jesús nnom, tsoom: —¿Chiuu t'maⁿ ljeii na mawaa? ¿Chiuu matsei'no̱ⁿ' na matsei'naⁿ' juuna'? 27T'o̱ tsaⁿ'ñeeⁿ, matso: —Ljeii'ñeeⁿ luaa matsa̱'ntjomna': "C'oom' na candya' ts'om' Ta Ty'o̱o̱ts'om cwenta' ñequio na xcwee'ya ts'om', ñequio cha'waa na jnda ntyji', ñequio cha'waa na jndu' ndo' ñequio cha'waa na jndo̱'ya ts'om'." Ndo' mati matsona': "C'oom' na wi' ts'om' x'ia' cha'xjeⁿ na jnda ntyji' ñequio nncu'." 28Quia jo' tso Jesús nnom: —Majo'ndyo ñ'oom na t'o̱'. Catseicanda̱' nmeiⁿ', quia jo' nnda' na nncwando'. 29Sa̱a̱ tsaⁿ'ñeeⁿ na ñe'cwji'yañe cheⁿnqueⁿ tax'eennaaⁿ'aⁿ 'ndyoo Jesús, tsoom: —¿'Ñeeⁿ juu cwiluiiñe x'iaya? 30T'o̱ Jesús, tsoom: —Ndi', t'oom cwii tsaⁿs'a. Jnaaⁿ Jerusalén na wjaacueeⁿ tsjoom Jericó ndo' tioondye naⁿcanty'ue cjoom'm. Tjeii'na 'naaⁿ'aⁿ, jla'quiee'ndyena jom, 'ndyena jom na majaaweeⁿ'eⁿ. 31Ndo' seijomna' na wjaacue cwii tyee cwentaa nn'aⁿ judíos juu nato'ñeeⁿ. Ndo' quia na ljeiiⁿ juu ts'aⁿ na tquiee'ñe, tjanquiaañê, chii teinoom'm. 32Majo'ti s'aa cwii ts'aⁿ levita. Jnda̱ na mawjaawiñoom'm jo' jo' ndo' ljeiiⁿ juu, majo'ti tjanquiaañê chii teinoom'm. 33Sa̱a̱ cwii ts'aⁿ ndyuaa Samaria na wjaa nato'ñeeⁿ, quia na tjawiñoom'm tsaⁿ'ñeeⁿ ndo' na nty'iaaⁿ'aⁿ juu tioo na jeeⁿ wi' ts'oom. 34Tjantyjaaⁿ'aⁿ juu. Tioom seitye ñ'eⁿ winom yuu na tquiee'ñe, jnda̱ chii seityeeⁿ liaa. Jnda̱ jo' tei'caljoom juu quioo' na ñeljoom. Tjañ'oom juu w'aa na cwe' cwiquieya nn'aⁿ. Jo' jo' teix'eeⁿ juu. 35Cwiicheⁿ xuee quia na mawjaⁿ, tjeiiⁿ'eⁿ we tsjo̱'ñjeeⁿ s'om denarios, tquiaaⁿ joona' nnom ts'aⁿ na waa' w'aa'ñeeⁿ. Tsoom nnom: "Cateix'ee' jom ndo' xeⁿ nlcaⁿtina' s'om, quia nndyo̱lcwa̱'a, ntseicanda̱a̱'ndyo̱." 36Quia jo' tax'ee Jesús 'ndyoo tsaⁿ na matsei'naaⁿ' ljeii na tqueⁿ Moisés, tsoom: "¿Chiuu matsei'tiuu', 'ñeeⁿ cwii na ndyeendye naⁿ'ñeeⁿ cwiluiiñe x'iaa' ts'aⁿ na tioondye naⁿcanty'ue nacjoo'?" 37T'o̱ tsaⁿ'ñeeⁿ, matso: —Juu ts'aⁿ na ty'oom na wi' ts'om ñ'eⁿñê cwiluiiñe x'iaaⁿ'aⁿ. Ndo' tso Jesús nnom: —Cja', ndo' majo'ti catsa'. 38Tjatjati Jesús ñequio nn'aⁿ na cwi'oo ñ'eⁿñê. Tquiena cwii tsjoom chjoo. Ndo' cwii yuscu na jndyu Marta, seiljo joona waa'. 39M'aaⁿ tyjee tsaⁿ'ñeeⁿ na jndyu María, juu tjacjoo cwii ntyjaa' Jesús na mandii ñ'oom na matseineiiⁿ. 40Sa̱a̱ Marta, tileicalui'ñê na jeeⁿ matsein'oom'ñê. Tjantyjaaⁿ'aⁿ Jesús, tsoom nnom: —Ta, ¿aa mando' na ñenco̱ ma'ndii nomtyjo̱ na catsei'n'o̱o̱ⁿ'ndyo̱? Catsu' nnoom na cateijneiⁿ ja. 41T'o̱ Jesús, tsoom nnom: —'U leii, Marta, t'maⁿ matseiñ'eeⁿ'na' 'u na jndye ñ'omtiuu m'aaⁿ'. 42Sa̱a̱ ñecwii waa na macaⁿna', ndo' nomty'iu' María jnda̱ tjeii'ñê cwii na yati cwentaaⁿ'aⁿ, na mañeeⁿ ñ'oom naya. Ndo' tjaa 'ñeeⁿ nncwji' na matseixmaaⁿ juuna'.
Lucas 10


1Jnda̱ na seineiⁿ Jesús cha'tso ñ'oommeiⁿ' na tyondye nn'aⁿ, quia jo' tjaaⁿ tsjoom Capernaum. 2Tsjoom'ñeeⁿ m'aaⁿ cwii capeitaⁿ na matsa̱'ntjom cwii siaⁿnto sondaro. Ndo' m'aaⁿ cwii mosoom'm na jeeⁿ wi' ts'oom, mañe'cue' na nioom wii'. 3Quia na jñeeⁿ ñ'oom cantyja 'naaⁿ' Jesús, jñoom nt'om nn'aⁿ na cwiluiitquiendye nda̱a̱ nn'aⁿ judíos na c'oocal'ana ty'oo na candyoya Jesús na nntsein'maⁿ tsaⁿ'ñeeⁿ mosoom'm. 4Jnda̱ tquiena na m'aaⁿ Jesús, ñequio ñ'oom ty'oo tyoluena nnoom: —Ts'aⁿ na jñom jâ, ya ts'aⁿñe, jo' chii maty'iomna' na catseiñ'oom'ndyu' jom. 5Ee jeeⁿ wi' ts'oom jaa nn'aⁿ tsjaaⁿ Israel, ndo' s'aaⁿ wats'om 'naaⁿyâ. 6Quia jo' tja Jesús ñ'eⁿ naⁿ'ñeeⁿ. Quia ma'ooquiena waa' capeitaⁿ, jñom tsaⁿ'ñeeⁿ nt'om nn'aⁿ na ya ñ'oom jom ñ'eⁿndye na c'oocaluena nnom Jesús: —Ta, ndi' matso ts'aⁿ na wii' mosoo' ticatseixmaaⁿ na nncja'quie' naquii' waⁿ'aⁿ, jo' chii tiñe'tseicachjuutyeeⁿ 'u. 7Meiⁿ cwe' na nndyocatjomñê 'u, ticatseixmaaⁿ. Ndo' ntyjeeⁿ na meiiⁿ cwe' ñ'oom na nntsu', nn'maⁿ mosoom'm. 8Ee jom m'aaⁿ nacje 'naaⁿ' ts'aⁿ na matsa̱'ntjom jom. Ndo' mati m'aⁿ sondaro nacje 'naaⁿ'aⁿ. Quia na nntsoom nnom cwii joona: "Luaa' cja'", wjaa tsaⁿ'ñeeⁿ. Ndo' quia na nntsoom nnom cwiicheⁿ: "Candyo' luaa", ndyo. Mati quitsoom nnom cwii cwii mosoom'm: "Catsa' luaa", ndo' nnts'aa. 9Quia na jndii Jesús ñ'oomwaa', jeeⁿ tjawee' ts'oom cantyja 'naaⁿ' tsaⁿ'ñeeⁿ. Taqueeⁿ nty'iaaⁿ'aⁿ nda̱a̱ nn'aⁿ na 'oontyjo̱ naxeeⁿ'eⁿ, tsoom: —Candye'yo' nntsjo̱o̱, meiⁿ cwii ts'aⁿ tyooljeiya quii'ntaaⁿ jaa nn'aⁿ Israel, na t'maⁿ matseiyu'ya ts'om cha'na tsaⁿm'aaⁿ'. 10Quia na jnda̱ ty'elcwee' nn'aⁿ na jñom capeitaⁿ, jliuna na jnda̱ n'maⁿ moso na wii'. 11Jnda̱ tuii na luaa', tja Jesús tsjoom na jndyu Naín. Ndo' jndye nn'aⁿ na cwila'jomndye ñ'oom na mañequiaaⁿ ty'ena ñ'eⁿñê ñequio jndye nt'omcheⁿ nn'aⁿ. 12Quia na jnda̱ teindyoona 'ndyoots'a tatiom nnom tsjoom, jliuna na cwicalui' nn'aⁿ na 'oocaty'iuu ts'oo, tsaⁿs'a jnda cwii yuscu na jnda̱ ljoñe. Tsaⁿs'a'ñeeⁿ macanda̱ ñenquii tuiiñe. Jndye nn'aⁿ tsjoom'ñeeⁿ ty'ela'jomndye ñ'eⁿ yuscu'ñeeⁿ. 13Jnda̱ na nty'iaa' Ta Jesús yuscu'ñeeⁿ tioo na jeeⁿ wi' ts'oom juu. Tsoom nnom: —Tanty'ioo'. 14Quia jo' tjantyjaaⁿ'aⁿ, tyeⁿnquioom'm yuu na njom ts'oo. Ndo' nn'aⁿ na cho juuna', ty'emei'ntyjee'na. Matsoom nnom ts'oo'ñeeⁿ: —Aa ndi' sa, matsjo̱o̱ njom': Quicantyja'. 15Ndo' teicantyja ts'aⁿ na jnda̱ tue', to̱o̱ⁿ'o̱ⁿ na matseineiiⁿ. Tquiaa Jesús jom l'o̱ tsoñeeⁿ. 16Jeeⁿ ndya' seicaty'uena' cha'tso nn'aⁿ. Tyola't'maaⁿ'ndyena Ty'o̱o̱ts'om, tyoluena: —Jnda̱ teitquioo'ñe cwii profeta quii'ntaaⁿya na t'maⁿ tseixmaaⁿ. Ndo' mati tyoluena: —Ty'o̱o̱ts'om jnda̱ tyjee'cañoom na mateijneiⁿ jaa na cwiluiindyo̱ cwentaaⁿ'aⁿ. 17Ndo' tjanty'ee ñ'oom cantyja 'naaⁿ' na luaa' s'aa Jesús cha'waa ts'o̱ndaa Judea ñequio njoom na niom ndiocheⁿ jo' jo'. 18Nn'aⁿ na cwila'jomndye ñ'oom na mañequiaa Juan, jla'candiina jom cha'tso ñ'oommeiⁿ'. Quia jo' t'maaⁿ wendye naⁿ'ñeeⁿ. 19Jñoom joona na c'oota'x'ena 'ndyoo Jesús, ¿aa jom cwiluiiñê nquii na nncwjee'cañoom tsjoomnancue oo aa nncwindoo'na cwiicheⁿ? 20Ndo' quia na jnda̱ tquie'cañom naⁿ'ñeeⁿ Jesús, jluena nnoom: —Juan tsaⁿ na matseits'oomñe nn'aⁿ, jom jñoom jâ na m'aaⁿ' na cata'x'a̱a̱yâ njom': "¿Aa 'u cwiluiindyu' nquii na nncwjee'cañoom tsjoomnancue, oo aa nncwindo̱o̱'â cwiicheⁿ?" 21Juu xjeⁿ'ñeeⁿ tyotsein'maⁿ Jesús jndye nn'aⁿ na wii ñequio ntycu na tcuu wjaana'. Mati tyotsein'maaⁿ nn'aⁿ na maleichuu jndyetia, ndo' s'aaⁿ na nty'iaa nn'aⁿ na nchjaaⁿ. 22Jnda̱ chii tsoom nda̱a̱ nn'aⁿ na jñom Juan: —Catsa'yo', cala'candii'yo' Juan ljo' na jnda̱ jndye'yo', ndo' na jnda̱ nty'ia'nda̱a̱'yo' jndye nn'aⁿ n'maaⁿ. Nn'aⁿ na nchjaaⁿ jnda̱ teitquioo. Ndo' nn'aⁿ na ntjeiⁿ nc'ee', je' ya cwi'ooca'. Nn'aⁿ na cho tycu lepra, je' jnda̱ n'maaⁿ. Nn'aⁿ na candaa, je' ya cwindye. Nn'aⁿ na jnda̱ tja̱, jnda̱ cwitando'nnda'. Ndo' ndyeñeeⁿ' jnda̱ macwindye ñ'oom naya 'naaⁿ' Ty'o̱o̱ts'om. 23Ndo' mañequiaana' na neiiⁿ' meiⁿcwi'ñeeⁿcheⁿ ts'aⁿ na ticwji'ñe cantyja 'naⁿya. 24Jnda̱ na ty'elcwee' nn'aⁿ na jñom Juan, to̱' Jesús na matseineiiⁿ nda̱a̱ nn'aⁿ na m'aⁿ nacañom'm cantyja 'naaⁿ' Juan. Matsoom: —¿Chiuu waa saacanty'ia'yo' na sa'yo' ndyuaa na tja nn'aⁿ c'oom yuu na tyom'aaⁿ Juan? ¿Aa nty'ia'yo' jom cha'cwijom cwii tsmaaⁿ na maleiñ'oomñe jndye? Ntyjii nchii jo'. 25Quia jo' ¿chiuu waa na saacanty'ia'yo'? ¿Aa nty'ia'yo' jom na cweⁿ liaa na jeeⁿ jnda? Ntyjii nchii jo'. Queⁿ'yo' cwenta, nn'aⁿ na cwicwee' liaa na jnda, joona jeeⁿ l'ue m'aⁿna ndo' ya cwic'eeⁿna quii' lan'iaaⁿ nt'maⁿ. 26Quia jo' ¿chiuu waa na saacanty'ia'yo' na sa'yo'? ¿Aa nty'ia'yo' na cwiluiiñê profeta? Mayuu' na jo' jom. Ndo' t'maⁿti matseixmaaⁿ, nchiiti meiⁿnquia profeta. 27Ee waa ljeii na matseineiⁿna' cantyja 'naaⁿ'aⁿ. Matsona': Ja majño̱o̱ⁿñetya̱ya cwii moso 'naⁿya na wjaajndyee cantyja na nncja' na wjaañ'oom ñ'oomya. Jom nncwji'yuu'ñê cantyja 'naⁿ' cha nnc'omc'eendye nn'aⁿ quia na nncue'cañoom'. 28Candye'yo' nntsjo̱o̱, quii'ntaaⁿ nn'aⁿ na m'aⁿ tsjoomnancue, tijoom ñet'oom cwii profeta na t'maⁿti cwiluiiñe cha'na Juan. Sa̱a̱ meiiⁿ na ljo', ts'aⁿ na cjeti mach'ee, juu t'maⁿti cwiluiiñe yuu na matsa̱'ntjom Ty'o̱o̱ts'om, nchiiti Juan. 29Cha'tso nn'aⁿ na jndye ñ'oom na seineiⁿ Juan mandiñ'eeⁿ nn'aⁿ na cwito'ñoom s'om ts'iaaⁿnda̱a̱ nn'aⁿ cwentaa' gobiernom, ñequio cha'tso nt'omcheⁿ nn'aⁿ, teits'oomndyena s'aa Juan ee jla'no̱ⁿ'na na xcwe mach'ee Ty'o̱o̱ts'om. 30Sa̱a̱ nn'aⁿ fariseos ñequio nn'aⁿ na cwit'mo̱o̱ⁿ ljeii na tqueⁿ Moisés, l'ana na ticwil'ue ñ'oom na seijndaa'ñe Ty'o̱o̱ts'om na nlui'n'maaⁿndyena, jo' chii tînquiandyena na nntseits'oomñe Juan joona. 31Quia jo' tso Jesús nda̱a̱na: —¿Ljo' nntseijoom'ndyo̱ cantyja 'naⁿ'yo' ñequio cha'tso nt'omcheⁿ nc'iaa'yo' na m'aⁿ je'? Ndo' ¿'ñeeⁿ matseijomna' 'o? 32Matseijomna' 'o cha'na yocanch'u na tileicatjoom' na cwinquioo' na meindyuaandye ts'om nataa. Cwila'xuaana nda̱a̱ nc'iaana, cwiluena: "Cwitjo̱o̱'â tsmaaⁿ na macoco ts'aⁿ sa̱a̱ 'o tiñe'cala'jnom'yo'. Cwitaayâ som ts'oo sa̱a̱ mati tiñecatyuee'yo'." 33Ee tyjee'cañoom Juan, ts'aⁿ na ñeseits'oomñe nn'aⁿ, jom tîcwaaⁿ'aⁿ nantquie na ya, meiⁿ winom tîc'om. Sa̱a̱ 'o cwindu'yo': "Tsaⁿjndii matseixmaaⁿ." 34Ndo' ja na cwiluiindyo̱ ts'aⁿ na jnaⁿ cañoom'luee, jnda̱ tyja̱caño̱o̱ⁿya 'o. Ja matseijomndyo̱ ñ'eⁿ nn'aⁿ, macwa'a ndo' ma'ua. Sa̱a̱ 'o cwindu'yo' na ja cwiluiindyo̱ ts'aⁿ na jeeⁿ cwa', jeeⁿ 'uu. Ndo' mati cwindu'yo' na ja matseix'iaa'ndyo̱ ñ'eⁿ nn'aⁿ na cwito'ñoom s'om cwentaa' gobiernom ñequio nn'aⁿ na cwila'tjo̱o̱ndye nnom Ty'o̱o̱ts'om. 35Sa̱a̱ tints'aa ee cha'tso ljo' na mach'ee Ty'o̱o̱ts'om cwit'mo̱o̱ⁿna' na jndo̱' ts'oom. 36Cwii ts'aⁿ fariseo tqueeⁿ'ñê Jesús waⁿ'aⁿ na nlcwa'na. Ndo' tjaquiee' Jesús quii' waa' fariseo'ñeeⁿ ndo' tjacjom nacañom' meiⁿsa. 37Cwii yuscu tsjoom'ñeeⁿ na cwe' luaa' m'aaⁿ ñ'eⁿ naⁿnom, quia na jñeeⁿ na wacatyeeⁿ Jesús nacañoom' meiⁿsa waa' fariseo, jndyoñ'oom cwii tsioo na tuiina' ñ'eⁿ tsjo̱' canchii' na njom ncheⁿ' cachi. 38Jndyomeintyjeeⁿ'eⁿ nacañoom' nc'ee Jesús. To̱o̱ⁿ'o̱ⁿ na maty'ioom ndo' cwiquiaa ndaannoom nacjoo' nc'ee Jesús. Ñequio sooxqueeⁿ tyowee'ñê nc'ee Jesús. Tyo'om nc'ee ndo' tyoñ'oomñê ncheⁿ' cachi'ñeeⁿ. 39Ndo' juu ts'aⁿ fariseo na tqueeⁿ'ñê Jesús na catseijomñe ñ'eⁿñê, nty'iaaⁿ'aⁿ na luaa'. Quia jo' seitioom naquii' ts'oom: "Tsaⁿm'aaⁿ, xeⁿ mayuu' cwiluiiñê profeta, jnda̱ sei'no̱o̱ⁿ'o̱ⁿ 'ñeeⁿ yuscum'aaⁿ' na manquiu' jom, ndo' ljo' mayaaⁿ'. Ee tsaⁿm'aaⁿ', ts'aⁿ na cwe' luaa' m'aaⁿ ñ'eⁿ naⁿnom." 40Quia jo' tso Jesús nnom fariseo'ñeeⁿ: —Aa ndi', Simón, waa cwii na ñe'catsjo̱o̱ njom'. T'o̱ Simón, tsoom: —Ta, catsu' nndii. 41Tso Jesús: —Tyom'aaⁿ cwii ts'aⁿ na teijndeii s'om nn'aⁿ. Ndo' t'om we nn'aⁿ na tyocacho'jnaⁿ nnoom. Cwii tsaⁿ'ñeeⁿ tyocachujnaaⁿ 'om siaⁿnto denarios. Ndo' cwiicheⁿ tsaⁿ'ñeeⁿ tyocachujnaaⁿ ñewen'aaⁿ nchoo' qui denarios. 42Ndo' naⁿ'ñeeⁿ tîcanda̱a̱ nntioomna, sa̱a̱ meiiⁿ na ljo', wendyena seit'maⁿ ts'oom. Quia jo' ¿cwaaⁿ cwii na wendye naⁿ'ñeeⁿ nnc'oom na jndati ntyjii ñ'eⁿñê? 43T'o̱ Simón, matsoom: —Matseitiuuya ts'aⁿ na t'maaⁿ'ti chujnaⁿ nnoom, juu tsaⁿ'ñeeⁿ jndati ntyjii jom. Quia jo' matso Jesús nnoom: —Majo'ndyo macwji' cwenta. 44Jnda̱ jo' taqueeⁿ, nty'iaaⁿ'aⁿ yuscu'ñeeⁿ, matsoom nnom Simón: —¿Aa manty'ia' yuscum'aaⁿ'? Ja jndyo̱quia̱'a wa', tînquiaa' ndaa na nntmaⁿ nc'a̱ sa̱a̱ tsaⁿm'aaⁿ' je', jnda̱ tmaaⁿ nc'a̱ ñequio ndaannoom. Ndo' jnda̱ tyuee'ñê nc'a̱ ñequio sooxqueeⁿ. 45'U tîc'ua' ntsmaaⁿ'a cha'na waa costumbre, sa̱a̱ tsaⁿm'aaⁿ' cantyjati na jndyo̱quia̱'a wa', tyoocjaameintyjeeⁿ'eⁿ na ma'om nc'a̱. 46'U tîcwjaa'ndyu' seitye xqua̱a̱ⁿ sa̱a̱ tsaⁿm'aaⁿ' jnda̱ ty'oomñê ncheⁿ' cachi nc'a̱. 47Jo' chii matsjo̱o̱ njom' cha'tso na matseitjo̱o̱ñê jnda̱ seit'maⁿ ts'o̱o̱ⁿ, jo' na jeeⁿ jnda ntyjeeⁿ ja. Sa̱a̱ juu ts'aⁿ na m'aaⁿ' ts'om nquii na tit'maⁿ matseitjo̱o̱ñe, meiiⁿ na matseit'maⁿ ts'o̱o̱ⁿ juu, maxjeⁿ ticuee' na jnda ntyjii ñ'eⁿndyo̱. 48Jnda̱ chii matsoom nnom yuscu'ñeeⁿ: —Jnda̱ seit'maⁿ ts'o̱o̱ⁿya cha'tso jnaⁿ'. 49Nn'aⁿ na meindyuaandye ñ'eⁿñê nacañoom' meiⁿsa, to̱'na na cwiluena nda̱a̱ nc'iaana: —¿'Ñeeⁿ cwiluiiñe tsaⁿm'aaⁿ' na mati matseit'maⁿ ts'oom jnaaⁿ nn'aⁿ? 50Sa̱a̱ matsoom nnom yuscu'ñeeⁿ: —Nc'e na matsei'yu'ya ts'om' ñ'eⁿndyo̱, jo' na jnda̱ jlui'ya'. Cja' na meiⁿcwii ñomtiuu tanc'oom'.
Lucas 7


1Quia jnda̱ seitjom Jesús canchoo'we nn'aⁿ na cwilajomndye ñ'eⁿñê, tquiaaⁿ na cala'xmaⁿna najneiⁿ cha nnda̱a̱ nntjeii'na naⁿjndii, ndo' na nnda̱a̱ nla'n'maⁿna nn'aⁿ wii. 2Jñoom joona na c'oonquiana ñ'oom cantyja na matsa̱'ntjom Ty'o̱o̱ts'om ndo' na nla'n'maⁿna nn'aⁿwii. 3Tsoom nda̱a̱na: —Meiⁿcwii tjaa ljo' catsaañ'om'yo' na nleil'uee'ndyo' nato, meiⁿ ts'ooml'eii, meiⁿ 'naⁿ na cwicañjom s'om, meiⁿ nantquie, meiⁿ tsjo̱'ñjeeⁿ, manda̱ liaa na cwee'yo'. 4Meiⁿnquia w'aa yuu na nntsquie'yo', jo' caljoo'ndyo'. Ndo' majo' nlui'yo' na nntsa'tsa'ti'yo'. 5Meiⁿnquia tsjoom na tiñe'cato'ñoom nn'aⁿ 'o, quia na cwicalui'yo' tsjoom'ñeeⁿ, calaquia'yo' ts'ojnda̱a̱ na chuu' nc'ee'yo'. Luaa' nl'a'yo' cha calui'yuu' nacjoo naⁿ'ñeeⁿ na tîcato'ñoomna ñ'oom' Ty'o̱o̱ts'om. 6Quia jo' jlui'na, ty'ena cha'tso njoom nch'u, tyoñe'quiana ñ'oom chiuu na nlui'n'maaⁿndye nn'aⁿ ndo' tyola'n'maⁿna nn'aⁿ wii. 7Jndii Herodes, ts'aⁿ na m'aaⁿ gobiernom, cha'tso na tyoch'ee Jesús. T'maⁿ seiñ'eeⁿ'na' jom na tyolue nt'om nn'aⁿ na Juan jnda̱ wando'nnda'. 8Nt'om tyolue na Elías jnda̱ teitquioo'ñennda'. Ndo' nt'om tyolue na jnda̱ wando'nnda' cwii profeta na teiyo tyoñequia ñ'oom' Ty'o̱o̱ts'om. 9Sa̱a̱ tso Herodes: —Nnco̱ sa̱'ntjo̱ⁿ na catyjena xtyo' Juan. Quia jo' ¿'ñeeⁿ luaa' na teijndye ñ'oom mandii cantyja 'naaⁿ'? Ndo' tyojoo' ts'oom na nnty'iaaⁿ'aⁿ juu. 10Jnda̱ na lcwee'nnda' nn'aⁿ na canchoo'we ts'iaaⁿ na jñom Jesús joona, jla'candiina jom cha'tso na jnda̱ l'ana. Quia jo' tjachom joona, ty'ena cwii ntyja jo jnda̱a̱ nndyoo' tsjoom Betsaida. 11Quia na jliu nn'aⁿ na ljo', ty'entyjo̱na naxeeⁿ'eⁿ. To'ñoom joona ndo' tyotseineiiⁿ nda̱a̱na cantyja na matsa̱'ntjom Ty'o̱o̱ts'om. Ndo' sein'maaⁿ nn'aⁿ wii. 12Jnda̱ na jaamaaⁿ, ty'entyjaa' nn'aⁿ na canchoo'wendye jom. Jluena: —Cajñom' nn'aⁿ na c'oona njoom nch'u oo jo ranchoo nn'aⁿ nmeiⁿ' ndiocheⁿ na nl'ueena yuu nlquiena ndo' cha nliuna na nlcwa'na, ee ñjaaⁿ tjaa chiuuya, tjaa ljo' quiom. 13Sa̱a̱ matsoom nda̱a̱na: —'O quia'yo' na nlcwa'na. T'o̱o̱ naⁿ'ñeeⁿ nnoom, jluena: —Macanda̱ ñe'om taⁿ' tyoo' ñequio we catscaa cwileiñ'o̱o̱ⁿyâ. ¿Ljo'ti nntso luaa'? Macanda̱to xeⁿ tsaalajndaayâ nantquie na nlcwa' cha'tsondye naⁿm'aⁿ'. 14Ndo' naⁿ'ñeeⁿ na cwe' tomti naⁿnom, cha'na 'om meiⁿndyena. Quia jo' tsoom nda̱a̱ nn'aⁿ canchoo'we: —Candu'yo' nda̱a̱ naⁿm'aⁿ' na cwindyuaandyena xjeⁿ ntmaaⁿ' na wen'aaⁿ wen'aaⁿ nchoo' qui na cwii cwii tmaaⁿ'. 15Ndo' l'ana na ljo', teindyuaandye cha'tsondye nn'aⁿ. 16Jnda̱ jo' to'ñoom 'om taⁿ' tyoo' ñequio we catscaa'ñeeⁿ. Jlunda̱a̱ñê cañoom'luee, tquiaaⁿ na quianl'uaa' Ty'o̱o̱ts'om. Jnda̱ chii tyjeeⁿ joona', tquiaaⁿ nda̱a̱ nn'aⁿ na t'maaⁿ na cwila'jomndye ñ'eⁿñê ts'iaaⁿ na mach'eeⁿ na cat'oom naⁿ'ñeeⁿ joona' nda̱a̱ nn'aⁿ na jndyendye. 17Cha'tsondye naⁿ'ñeeⁿ tcwa' tjacjoona. Ndo' 'ndiicheⁿna' na tîcandyue lcwa'na. Quia na jnda̱ jla'tjomna jo', too' canchoo'we tsquiee. 18Cwii xuee'ñeeⁿ m'aaⁿndyo̱ Jesús cwii ntyja na matseineiiⁿ nnom Ty'o̱o̱ts'om. Mañ'eeⁿ nn'aⁿ na cwila'jomndye ñ'eⁿñê. Tax'eeⁿ nda̱a̱na, matsoom: —¿'Ñeeⁿ juu cwilue nn'aⁿ na cwiluiindyo̱? 19Joona t'o̱o̱na nnoom: —Nt'om nn'aⁿ cwilue 'u Juan, ts'aⁿ na tyotseits'oomñe nn'aⁿ. Ndo' nt'omcheⁿ cwilue 'u Elías. Ndo' nt'omcheⁿ cwilue na 'u cwii profeta na tyoñequia ñ'oom' Ty'o̱o̱ts'om tandyo xuee na jnda̱ wando'nnda'. 20Ndo' tsoom nda̱a̱na: —Ndo' 'o je', ¿'ñeeⁿ juu cwindu'yo' na cwiluiindyo̱? T'o̱ Pedro, tsoom: —'U cwiluiindyu' nquii Cristo na jnaⁿ' na m'aaⁿ Ty'o̱o̱ts'om. 21Quia jo' sa̱'ntjoomtyeeⁿ na meiⁿcwii ts'aⁿ ticaluena nnom na ljo'. 22Matsoom: —Ja na cwiluiindyo̱ ts'aⁿ na jnaⁿ cañoom'luee maxjeⁿ tseixmaⁿya na jndye nawi' catjo̱ⁿ. Nn'aⁿ na cwiluiitquiendye, ñequio ntyee na cwiluiitquiendye, ñequio nn'aⁿ na cwit'mo̱o̱ⁿ ljeii na tqueⁿ Moisés nnc'omna na ticuee' n'omna ja. Nla'cuee'na ja, sa̱a̱ xuee jnda̱ ndyee nncwa'ndo̱'xco̱. 23Jnda̱nquia tsoom nda̱a̱ cha'tsondyena: —Meiⁿcwi'ñeeⁿcheⁿ ts'aⁿ na l'ue ts'om na nncw'aa'ñe ja, cwji'ñê cantyja na matseitiuu nqueⁿ. Caljoya ts'oom nawi' na matjoom ticwii xuee, ndo' candyontyjo̱o̱ⁿ cantyja na mats'aa, meiiⁿ quio jo' cueeⁿ'eⁿ. 24Ee meiⁿnquia ts'aⁿ na mañequiaañe na catjom ljo' na nntjom nc'e na m'aaⁿ cantyja 'naⁿya, tsaⁿ'ñeeⁿ nlui'n'maaⁿñê. Sa̱a̱ meiⁿcwi'ñeeⁿcheⁿ ts'aⁿ na mal'uee'ñe cheⁿnquii chiuu nlui'n'maaⁿñê, majo'to jo' nntsuuñe. 25Quia jo' yuu waa je' na mateijndeiina' ts'aⁿ meiiⁿ cha'waa tsjoomnancue cuaana' na 'naaⁿ'aⁿ xeⁿ nntsuu añmaaⁿ'aⁿ ndo' matseityuii'ñe cheⁿnqueⁿ. 26Ndo' meiⁿquia ts'aⁿ na m'aaⁿ na jnaaⁿ' cantyja 'naⁿya ñequio ñ'oom naya 'naⁿya, ja na cwiluiindyo̱ ts'aⁿ na jnaⁿ cañoom'luee nc'o̱o̱ⁿya na jnaaⁿ'a tsaⁿ'ñeeⁿ quia nndyo̱o̱nnda'a na matseit'maaⁿ'ñena' ja, ñequio na matseit'maaⁿ'ñena' Tsotya̱ ndo' ñequio ángeles na lju'ndye. 27Sa̱a̱ mayuu'cheⁿ, nndye'yo' nntsjo̱o̱, nt'om nn'aⁿ na m'aⁿ ñjaaⁿ xocwjena hasta xeⁿ jnda̱ nty'iaanda̱a̱na cantyja na matsa̱'ntjom Ty'o̱o̱ts'om. 28Jnda̱a̱ cha'na ñeeⁿ xueendyo na seineiiⁿ ñ'oommeiⁿ', tjawaaⁿ cwii ta na nntseineiiⁿ nnom Ty'o̱o̱ts'om. Tjañ'oom Pedro ñequio Juan ñ'eⁿ Jacobo. 29Ndo' yocheⁿ na matseineiiⁿ nnom Ty'o̱o̱ts'om, seichuii'na' nnoom. Ndo' s'aana' na jeeⁿcheⁿ ndya' canchii' liaⁿ'aⁿ, jnda'jom maco'na' lui'. 30Ndo' teitquioo'ndye we naⁿnom na cwila'neiⁿ ñ'eⁿñê, Moisés ñ'eⁿ Elías jo'. 31Seixueeñena' ndiocheⁿ nacañoomna, ndo' jla'neiⁿna ñ'eⁿñê cantyja na nla'cuee' nn'aⁿ jom quia na nncjaⁿ Jerusalén. 32Ndo' Pedro, jeeⁿ seijaa'ñe tsaⁿtsjom nacjoom'm ñequio nn'aⁿ na ñ'eeⁿ ñ'eⁿñê sa̱a̱ jnda̱a̱ l'ana na tîcandana. Jo' chii nty'iaana nacaxuee na matseixmaⁿ Jesús ndo' nty'iaa nda̱a̱na we naⁿnom'ñeeⁿ na teitquioo'ndye ñ'eⁿñê. 33Juu xjeⁿ na cwito̱ⁿ'ndye naⁿ'ñeeⁿ ñ'eⁿ Jesús, tso Pedro nnoom: —Ta, jeeⁿ ya na m'aaⁿyâ ñjaaⁿ. Cwa nl'aayâ ndyee xquie'ncwaⁿ', cwii cwenta' 'u, cwii cwentaa' Moisés ndo' cwii cwentaa' Elías. Sa̱a̱ ticatsei'no̱ⁿ' Pedro ljo' na tsoom. 34Yocheⁿ na matseineiiⁿ na ljo', jndyocue cwii nchquiu na seicata̱'na' joona. Ndo' jeeⁿ nioom tyuena na tjaa'ñena' joona naquii' nchquiu'ñeeⁿ. 35Ndo' teic'uaa jndyee' Ty'o̱o̱ts'om naquii' nchquiu'ñeeⁿ, matso: —Luaañe Jndaaya na jeeⁿ candya' ts'o̱o̱ⁿya. Candye'yo' ñ'oom 'ñom. 36Jnda̱ na teicheⁿ na seineiⁿ Ty'o̱o̱ts'om, jliuna ñenquii Jesús cwii m'aaⁿ. Ndo' xuee na cwityom'aⁿtina, meiⁿcwii ts'aⁿ tîcaluena nnom chiuu waa na nty'iaana. 37Cwiicheⁿ xuee quia na jnda̱ tquiocuena sjo̱'ñeeⁿ, tjacatjomñe cwii tmaaⁿ' t'maⁿ nn'aⁿ joona. 38Naquii' tmaaⁿ'ñeeⁿ seixuaa cwii ts'aⁿ, tso: —Ta, mats'aaya ty'oo njom' na canty'ia' ljo' matjom ti'jndaaya, ee ñenqueⁿ tuiiñê. 39Luaa matjoom, mat'uii jndyetia jom, ndo' mach'ee na jndeii matseixuaⁿ. Cwiteiñê ndo' cwicalui' chom' 'ñom. Nc'uaa' ma'ndii jom xeⁿ jnda̱ seity'uiiñe jom. 40Ndo' jnda̱ seity'oondyo̱ nda̱a̱ nn'aⁿ na cwila'jomndye ñ'eⁿndyu' na catjeii'na jndyetia sa̱a̱ tîcanda̱a̱ l'ana. 41T'o̱ Jesús, matsoom: —'O nn'aⁿ na tiñe'cala'yu'yo' ndo' quie' n'om'yo', hasta cwanti yo na macaⁿna' na c'o̱o̱ⁿya ñ'eⁿndyo' ndo' na matseiquii ts'o̱o̱ⁿya quiondyo'. Jnda̱ jo' tsoom nnom tsotye tyochjoo'ñeeⁿ: —Candyo'ñ'oom' ti'jnda' ñjaaⁿ. 42Ndo' yocheⁿ na mandyotseicandyoo'ñe tyochjoo, seiquioo tsaⁿjndii jom ndo' s'aa na jndeii tyoteiñê. Sa̱a̱ seitia' Jesús tsaⁿjndii. Sein'maaⁿ tyochjoo jnda̱ chii tquiaaⁿ juu nnom tsotye. 43Cha'tso nn'aⁿ na nty'iaa na luaa', jeeⁿ tjawee' n'omna cantyja na t'maⁿ najndeii na matseixmaⁿ Ty'o̱o̱ts'om. Ndo' ncuee'ñeeⁿ jndyendye nn'aⁿ jeeⁿ tyojaawee' n'omna cha'tso na tyoch'ee Jesús. Ndo' seineiiⁿ nda̱a̱ nn'aⁿ na cwila'jomndye ñ'oom na mañequiaaⁿ. 44Tsoom: —Quiandyo' na cjo̱ ñ'oommeiiⁿ n'om lua'qui'yo'. Ja na cwiluiindyo̱ ts'aⁿ na jnaⁿ cañoom'luee maxjeⁿ nñequiaa ts'aⁿ cwenta ja luee nn'aⁿ. 45Sa̱a̱ joona tîcala'no̱ⁿ'na ñ'oommeiⁿ' ee seicu'na na nliuna joona'. Ndo' nquiaana na nnta'x'eena 'ñom chiuu ma'mo̱ⁿna'. 46Joo nn'aⁿ canchoo'we tyola'ñ'eeⁿ' ndyueena 'ñeeⁿ cwii joona nnc'oom na t'maⁿti nntseixmaⁿ. 47Jnda̱ na sei'no̱ⁿ' Jesús chiuu waa na m'aaⁿ' n'omna, quia jo' to'ñoom cwii yucachjoo, tqueeⁿ juu nacañom'm. 48Tsoom nda̱a̱na: —Meiⁿnquia ts'aⁿ na maco'ñom yucachjoom'aaⁿ nc'e xueya, ja maco'ñom tsaⁿ'ñeeⁿ, ndo' meiⁿnquia ts'aⁿ na maco'ñom ja, mati maco'ñom tsaⁿ'ñeeⁿ nquii na jñom ja. Nc'e na luaa', ts'aⁿ na cjeti cwiluiiñe quii'ntaaⁿ'yo', tsaⁿ'ñeeⁿ cwiluiit'maⁿñetyeeⁿ. 49Quia jo' t'o̱ Juan, tsoom: —Ta, nty'iaayâ cwii ts'aⁿ na macwji' naⁿjndii naquii' n'om nn'aⁿ ñequio xue'. Ndo' l'uuyâ nnoom ticwanaaⁿ ee nchii ñ'eⁿ jaa matseijomñê. 50Sa̱a̱ Jesús tsoom nnom: —Tindu'yo' na ticwanaaⁿ ee juu ts'aⁿ na tic'oom nacjooya, maxjeⁿ matseijomñê ñ'eⁿndyo̱ jaa. 51Quia na jnda̱ jaawe'ntyjo̱ xjeⁿ na nnco'ñom Ty'o̱o̱ts'om jom cañoom'luee, quia jo' ñe'cwii seijndaa'ñê na wjaⁿ Jerusalén. 52Ndo' jñomjñeeⁿ nn'aⁿ na c'oo cwii tsjoom chjoo, tsjoom nn'aⁿ samaritanos. Ty'e naⁿ'ñeeⁿ na nla'jndaa'ndyena cantyja na nncuee'cañoom ñequio nn'aⁿ na ñ'eeⁿ ñ'eⁿñê. 53Sa̱a̱ nn'aⁿ tsjoom'ñeeⁿ tical'ue n'omna na nljoo'ñê tsjoomna ee jla'no̱ⁿ'na na Jerusalén wjaⁿ. 54Quia jo' we nn'aⁿ na cwila'jomndye ñ'oom'm, Jacobo ñ'eⁿ Juan, quia na nty'iaana na luaa', jluena: —Aa ndi' Ta, ¿aa nncwancue' na nl'aayâ cha'na s'aa Elías? Nntaaⁿyâ na quioo chom na nnaⁿ cañoom'luee nacjoo naⁿm'aⁿ' cha nntseicwjeena' joona. 55Sa̱a̱ jom taqueeⁿ, seitiaaⁿ'aⁿ joona, tsoom: —'O ticala'no̱ⁿ'yo' ljo' cwii nnom cwilaxmaⁿ'yo'. 56Ee ja na cwiluiindyo̱ ts'aⁿ na jnaⁿ cañoom'luee tîcandyo̱o̱ na nncwjii'a na cwita'ndo' nn'aⁿ. Ja jndyo̱o̱ na nncwji'n'maaⁿndyo̱ joona. Mana ty'ety'etina cwiicheⁿ tsjoom chjoo. 57Yocheⁿ na ñjomndyena nato, tso cwii ts'aⁿ nnoom: —Ta, ja nntseijomndyo̱ ñ'eⁿndyu' meiⁿyuucheⁿ na wja'. 58T'o̱ Jesús nnom, tsoom: —Candye majndaa' lue'l'aayo', ndo' cantsaa majndaa' cantquiaayo', sa̱a̱ ja na cwiluiindyo̱ ts'aⁿ na jnaⁿ cañoom'luee, meiⁿ yuu na nncwajndya̱, tijndaa'. 59Ndo' tsoom nnom cwiicheⁿ ts'aⁿ: —Candyotseijomndyu' ñ'eⁿndyo̱. Sa̱a̱ tso tsaⁿ'ñeeⁿ nnoom: —Jeeⁿ sa 'u Ta, quiaa' na wanaaⁿ na caty'iujndya̱a̱ tsotya̱, quia jo' yuu' je', nñ'a̱ⁿya ñ'eⁿndyu'. 60Ndo' tso Jesús nnom tsaⁿ'ñeeⁿ: —Ca'ndii' nmeiⁿ'. M'aⁿ nt'om nn'aⁿ na ticata'ndo' cantyja 'naⁿya, la'xmaⁿna cha'cwijom l'oo. Joona caty'iuundye ntyjeena. Sa̱a̱ 'u cja'quiaa' ñ'oom cantyja na matsa̱'ntjom Ty'o̱o̱ts'om nda̱a̱ cha'tso nn'aⁿ. 61Tso cwiicheⁿ ts'aⁿ nnoom: —Ta, nntseijomndyo̱ ñ'eⁿndyu', sa̱a̱ quiaa' ñ'om' na jo̱cwaⁿjndya̱a̱ nn'aⁿ w'aya na majo̱. 62T'o̱ Jesús nnom, matsoom: —Meiⁿcwi'ñeeⁿcheⁿ ts'aⁿ na mato̱' na matseijomñe ñ'eⁿndyo̱, a̱a̱ tixcwee' ts'om, ñenquii'cheⁿ ñjom ts'om cantyja na jnda̱ 'ndii, matseijomna' tsaⁿ'ñeeⁿ cha'cwijom ts'aⁿ na mat'uii ts'oomsnda sa̱a̱ mawaqueⁿxeⁿ', tsaⁿ'ñeeⁿ ticatsona' na nncjaaquiee'ñe cantyja na matsa̱'ntjom Ty'o̱o̱ts'om.
Lucas 9


1Jesús tqueeⁿ'ñê jâ nn'aⁿ canchoo'we. Tquiaaⁿ cantyja najndeii na matseixmaaⁿ nda̱a̱yâ na catjeii'â jndyetia naquii' n'om nn'aⁿ, ndo' na cala'n'maaⁿyâ nn'aⁿ cha'tso nnom ntycu na wiina ñequio cha'tso nnom na tajndeii' n'omna na maquiina'. 2Nmeiiⁿ ncuee canchoo'wendyô̱ apóstoles na jñoom ts'iaaⁿ 'naaⁿ'aⁿ. Najndyee Simón, na mati jndyu Pedro, jnda̱ we tyjeeⁿ Andrés, jnda̱ jo' Jacobo ñequio tyjeeⁿ Juan ntseinda Zebedeo, 3Felipe ñequio Bartolomé, Tomás ñequio ja Mateo na ñeto'ño̱ⁿ ts'iaaⁿnda̱a̱ nn'aⁿ, ndo' Jacobo jnda Alfeo ñequio Lebeo, tsaⁿ na cwiluena Tadeo, 4Simón, ts'aⁿ na ndii'ñe tmaaⁿ' nn'aⁿ partido cananista, ndo' ñ'eⁿ Judas Iscariote, tsaⁿ na tquiaa cwenta Jesús. 5Ndo' canchoo'wendyô̱ jâ jñom Jesús, jnda̱ tquiaaⁿ ñ'oom nda̱a̱yâ, tsoom: —Tintsaquie'yo' quii'ntaaⁿ nn'aⁿ na nchii nn'aⁿ judíos ndo' tintsaquie'yo' naquii' meiⁿcwii tsjoom 'naaⁿ nn'aⁿ samaritanos. 6Sa̱a̱ catsa'yo' na m'aⁿ nn'aaⁿya, nn'aⁿ Israel na cwiluiindyena cha'cwijom canmaⁿ na jnda̱ tsuundye. 7Ndo' yocheⁿ na tsaco'ndii'ndyo', quia'yo' ñ'oom, candu'yo' na jnda̱ tue'ntyjo̱ na nntsa̱'ntjom Ty'o̱o̱ts'om naquii' n'om nn'aⁿ. 8Cala'n'maⁿ'yo' nn'aⁿwii ñequio nn'aⁿ na cho tycu lepra. Calanlcwi'yo' l'oo. Catjei'yo' naⁿjndii naquii' n'om nn'aⁿ. Cha'xjeⁿ na jnda 'o na cwe'yu naya na matseixmaⁿ Ty'o̱o̱ts'om, malaa'ti' quia' 'o na nndaa nt'omcheⁿ. 9'Tintsacho'yo' s'om cajaⁿ, meiⁿ s'om xuee, meiⁿ s'om wee na ñjom chetsja' na ntyjaandyo'. 10Meiⁿ chetsja' tintsacho'yo' na tsa'yo' nato, ñecwii ljo liaa, meiⁿ lcoom, meiⁿ ts'ooml'eii. Ee ts'aⁿ na mandi'ntjom nnom Ty'o̱o̱ts'om, tseixmaaⁿ na co'ñoom na nleil'uee'ñê na macaⁿna' jom. 11'Ndo' meiⁿyuucheⁿ na nntsaquie'yo', meiiⁿ tsjoom t'maⁿ, meiiⁿ tsjoom chjoo, jo' jo' cal'uee'ndyo' 'ñeeⁿ juu tseixmaⁿ na ya ts'aⁿñe. Waa' tsaⁿ'ñeeⁿ jo' caljoo'ndyo' hasta quia na nlui'yo' tsjoom'ñeeⁿ. 12Quia na cwitsaquie'yo' naquii' w'aa'ñeeⁿ, candu'yo' nda̱a̱ nn'aⁿ na Ty'o̱o̱ts'om matio'naaⁿñê joona. 13Ndo' xeⁿ w'aa'ñeeⁿ m'aⁿ nn'aⁿ na ya nn'aⁿndye, quia jo' nluii cha'xjeⁿ na cwindu'yo' na catio'naaⁿñe Ty'o̱o̱ts'om joona. Sa̱a̱ xeⁿ tic'omna na ya nn'aⁿndyena, quia jo' tixocaluii cha'xjeⁿ na cwindu'yo'. 14Ndo' xeⁿ nnts'aana' na m'aaⁿ 'ñeeⁿ juu na tiñe'catseiljo 'o, oo tiñe'candii ñ'oom na cwindu'yo', quia na cwicalui'yo' w'aa'ñeeⁿ oo tsjoom'ñeeⁿ cala'quia'yo' ts'ojnda̱a̱ na chuu' nc'ee'yo'. Ee na nl'a'yo' na luaa' cwicalui'yuu'na' na joona tiñe'cato'ñoomna ñ'oom' Ty'o̱o̱ts'om na cwiñe'quia'yo'. 15Mayuu'cheⁿ nndye'yo' nntsjo̱o̱, juu xuee na nncu'xeⁿ Ty'o̱o̱ts'om nn'aⁿ, mat'maⁿti nlco'wi'na' nn'aⁿ tsjoom'ñeeⁿ yuu na tîcato'ñoom nn'aⁿ ñ'oom naya, nchiiti na nlco'wi'na' nn'aⁿ ndyuaa Sodoma ñequio Gomorra na teiyo seityuii' Ty'o̱o̱ts'om cwii cwii tsjoomna nc'e na wi'ndye naⁿ'ñeeⁿ. 16'Queⁿ'yo' cwenta, majño̱o̱ⁿya 'o quii'ntaaⁿ nn'aⁿ na wi'ndye. Cwiluiindyo' cha'cwijom canmaⁿ na m'aⁿ quii'ntaaⁿ lobo. Cwe' jo' c'om'c'eendyo' cha'na catsuu cha tiquiu'nn'aⁿna' 'o. Ndo' c'om'yo' na tjaa mayaⁿ'yo' cha'na catu'. 17Matsjo̱o̱ cal'a'yo' cwenta naⁿ'ñeeⁿ ee nnc'oochona 'o nda̱a̱ naⁿmaⁿn'iaaⁿ ndo' nla'sei'na 'o meiiⁿ naquii' lan'om 'naaⁿna. 18Ndo' nnc'oochona 'o jo nda̱a̱ gobiernom ñequio jo nda̱a̱ nn'aⁿ na cwiluiit'maⁿndyeti nc'e cwila'xmaⁿ'yo' cwentaya. Jo' na nñequiaana' na wanaaⁿ na nntjei'yuu'ndyo' cantyja 'naⁿya nda̱a̱ naⁿ'ñeeⁿ ndo' mati nda̱a̱ nn'aⁿ na tyoocandaa ñ'oom' Ty'o̱o̱ts'om. 19Sa̱a̱ tinc'om'yo' ñ'omtiuu ñ'oom na nntjei'yuu'ndyo' oo chiuuya nlanchu'yo' ñ'oom. Ee nquii Ty'o̱o̱ts'om m'mo̱o̱ⁿ naquii' n'om'yo' cwaaⁿ ñ'oom na nndu'yo' quia na je' mamacaⁿna' na nntjei'yuu'ndyo'. 20Ee ñ'oom na nndu'yo' nchii na jndo̱' n'om' ncjo'yo' ee nquii Espíritu na cwiluiiñe Ty'o̱o̱ts'om nntseijno̱o̱ⁿ'o̱ⁿ n'om'yo' cwaaⁿ ñ'oom nnt'o̱'yo'. 21'Ee ntseinda ts'aⁿ nñequiana cwenta tyjeena na nla'cuee' naⁿmaⁿn'iaaⁿ juu. Ndo' ñ'eeⁿ nn'aⁿ na nñe'quiana cwenta ndana na cwje. Ndo' nda nn'aⁿ nla'wendyena nacjoo tyendyeena cha cwje naⁿ'ñeeⁿ. 22Ndo' cha'tsondye nn'aⁿ nnc'omna na jndoona 'o, nc'e na cwilaxmaⁿ'yo' cantyja 'naⁿya. Sa̱a̱ juu ts'aⁿ na tyeⁿ cwiljoo'ñe ñ'eⁿndyo̱ hasta na macanda̱, tsaⁿ'ñeeⁿ nlui'n'maaⁿñe. 23Quia cwita'wi'na 'o na m'aⁿ'yo' cwii tsjoom, calui'yo' jo' jo', catsa'yo' cwiicheⁿ tsjoom. Ee ñ'oom na mayuu'cheⁿ matsjo̱o̱, tyoolui'ñ'eⁿ njoom ndyuaa Israel na nntjei'yuu'ndyo' nda̱a̱ nn'aⁿ ndo' ja na cwiluiindyo̱ ts'aⁿ na jnaⁿ cañoom'luee nncwja̱nnda'a. 24Tsoti Jesús ñ'oom tjañoom' nda̱a̱ jâ nn'aⁿ na cwilajomndyô̱ ñ'eⁿñê. Tsoom: —Juu ts'aⁿ na matsei'naaⁿ' ticaluiit'maⁿñê, ee nquii maestro 'naaⁿ'aⁿ cwiluiit'maⁿñeti nchiiti jom. Ndo' mati juu ts'aⁿ na mandi'ntjom ticaluiit'maⁿñê, ee nquii patrom 'naaⁿ'aⁿ t'maⁿti cwiluiiñe nchiiti jom. 25Juu ts'aⁿ na matsei'naaⁿ' matsona' na catjoom cha'xjeⁿ na matjom maestro 'naaⁿ'aⁿ. Ndo' mati juu ts'aⁿ na mandi'ntjom maty'iomna' na cjaawinoom cha'xjeⁿ na mawinom ts'aⁿ na mandi'ntjoom nnom. Ndo' nquii ts'aⁿ na cwiluiitquieñe cwii w'aa, xeⁿ nlue nn'aⁿ na cwiluiiñê tsaⁿjndiitquiee, majndeiiticheⁿ tinluena ñ'oomwi' nacjoo nn'aⁿ waⁿ'aⁿ. 26'Quia jo' tintyue'yo' ljo' na nl'a nn'aⁿ 'o. Ee cha'tso na wanty'iuu' m'aaⁿna' je', maxjeⁿ nleitquioo'. Ndo' meiⁿ tjaa'naⁿ cwii na cwe' nty'iu tuii na tixocwitquioo'na'. 27Cwe' jo' joo ñ'oom tjañoom' na matseina̱ⁿya nda̱a̱'yo', 'o calaneiⁿ' ndyeyu'yo' nda̱a̱ nn'aⁿ. Ndo' ñ'oom na matseina̱ⁿya nda̱a̱'yo' na ñencjo'yo', candu'yo' na candye cha'tso nn'aⁿ. 28Tinc'om'yo' na nquia'yo' joo nn'aⁿ na cwila'cwjee nc'iaa ee tixonda̱a̱ nla'catsuuna añmaaⁿ nn'aⁿ. 'O je' c'om'yo' na nquia'yo' nquii Ty'o̱o̱ts'om ee jom waa najneiⁿ na nncjoom'm ts'aⁿ quii' b'io, na nntsuuñe añmaaⁿ' ts'aⁿ na macanda̱. 29''O manquiu'yo' na meiⁿchjoo ticajnda cwiwil'ua we cantsaa nch'u. Sa̱a̱ nquii Tsotye'yo' Ty'o̱o̱ts'om mach'eeⁿ cwenta jooyo'. Meiⁿcwiindye jooyo' xocue' na ticaljeiiⁿ. 30Mati ticwii cwii soonqueⁿ'yo' majndaa' ntyjeeⁿ ljo' joona'. 31Cwe' jo' tilacatyuendyo' ee jndandyo'ti'yo' ntyjeeⁿ nchiiti cantsaa nch'u. 32'Ndo' meiⁿcwi'ñeeⁿcheⁿ ts'aⁿ na nncwji'yuu'ñe cantyja 'naⁿya jo nda̱a̱ nn'aⁿ, ja nncwji'yuu'ndyo̱ na mawajnaⁿ'a jom jo nnom Tsotya̱ya na m'aaⁿ cañoom'luee. 33Sa̱a̱ 'ñeeⁿ ts'aⁿ na nncwji'ñe cantyja 'naⁿya jo nda̱a̱ nn'aⁿ, mati ja nncwji'yuu'ndyo̱ na ticwajnaⁿ'a jom jo nnom Tsotya̱ya na m'aaⁿ cañoom'luee. 34'Ticala'tiuu'yo' na jndyo̱o̱ tsjoomnancue na ya nnc'om nn'aⁿ ñ'eⁿ nc'iaana. Ee ja nchii na jndyo̱o̱ na caljoya n'om nn'aⁿ ñequio nc'iaana. Ee cantyja 'naⁿya nnc'om nn'aⁿ na jndoondye ntyjeena. 35Ee cantyja 'naⁿ ja nnto̱ⁿ'na' tsaⁿs'a ñ'eⁿ tsotyeeⁿ, mati tsaⁿscu ñ'eⁿ tsoñeeⁿ, ndo' tsaⁿnntsa ñ'eⁿ sta̱xeeⁿ'eⁿ. 36Cwe' jo' cwii cwii ts'aⁿ na matseiyu' ñ'eⁿndyo̱, nquiee nn'aⁿ waⁿ'aⁿ nla'jndoona jom. 37''Ñeeⁿ juu ts'aⁿ na jndati ntyjii tsotye, tsondyee, nchiiti ja, tsaⁿ'ñeeⁿ titseixmaaⁿ na nnc'oomñê cwentaya. Mati juu ts'aⁿ na jndati ntyjii ñ'eⁿ ti'jnda, oo nomjnda, nchiiti ñ'eⁿndyo̱ ja, tsaⁿ'ñeeⁿ ticatsona' na nnc'oomñe cwentaya. 38Ndo' meiⁿcwi'ñeeⁿcheⁿ ts'aⁿ na nntseijomñe cantyja na mats'aa, xeⁿ tiljoya ts'om nawi' na matjom cantyja 'naⁿya, meiiⁿ cue', tsaⁿ'ñeeⁿ ticatsona' na nntseixmaaⁿ cwentaya. 39Ee meiⁿcwi'ñeeⁿcheⁿ ts'aⁿ na mañequiaañe na catjom ljo' na nntjom nc'e na m'aaⁿ cantyja 'naⁿya, nlui'n'maaⁿñe tsaⁿ'ñeeⁿ. Ndo' meiⁿcwi'ñeeⁿcheⁿ ts'aⁿ na mal'uee'ñe cheⁿnquii chiuu nlui'n'maaⁿñê, majo'to jo' nntsuuñê. 40'Meiⁿquia ts'aⁿ na matseiljo 'o, mati ja matseiljo tsaⁿ'ñeeⁿ. Ndo' juu ts'aⁿ na matseiljo ja, mati matseiljo tsaⁿ'ñeeⁿ Tsotya̱ya na jñom ja. 41Meiⁿquia ts'aⁿ na matseiljo cwii profeta na mañequiaa ñ'oom' Ty'o̱o̱ts'om, juu naya na macandaa' cwii profeta, majo'ti nndaa' tsaⁿ'ñeeⁿ. Ndo' meiⁿquia ts'aⁿ na matseiljo cwii ts'aⁿ na m'aaⁿ cantyja na maty'iomyana', nc'e na manty'iaaⁿ'aⁿ na ya mach'ee tsaⁿ'ñeeⁿ, mañejuu naya na macandaa' ts'aⁿ na ya mach'ee, majo'ti nnda' tsaⁿ'ñeeⁿ. 42Ndo' meiⁿcwi'ñeeⁿcheⁿ ts'aⁿ na mach'ee naya meiiⁿ ñe'chjoowi' ndaatioo teiⁿ na nnc'uu cwii ts'aⁿ na tit'maⁿ cwiluiiñe nc'e na matseijomñe ñ'eⁿndyo̱, ñ'oom na mayuu' na matsjo̱o̱ nda̱a̱'yo', tsaⁿ'ñeeⁿ waa naya 'naaⁿ'aⁿ.
Mateo 10


1Quia na jnda̱ t'mo̱ⁿ Jesús ñ'oommeiⁿ' nda̱a̱ jâ nn'aⁿ na canchoo'wendye na cwilajomndyô̱ ñ'eⁿñê, quia jo' jlueeⁿ'eⁿ jo' jo'. Tjaaⁿ na m'mo̱o̱ⁿ ndo' na nñequiaaⁿ ñ'oom naquii' njoom ndyuaa'ñeeⁿ. 2Juan tsaⁿ na tyotseits'oomñe nn'aⁿ, m'aaⁿ w'aancjo quia na jñeeⁿ ñ'oom cantyja 'naaⁿ' ts'iaaⁿ na tyoch'ee Cristo. Jñoom we nn'aⁿ na cwila'jomndye ñ'eⁿñê na c'oota'x'ee cwii ñ'oom 'ndyoo Jesús. 3Jluena: —¿Aa 'u cwiluiindyu' Cristo na nncwjee'cañoom tsjoomnancue, oo aa nncwindo̱o̱'â cwiicheⁿ? 4T'o̱ Jesús nda̱a̱ naⁿ'ñeeⁿ, tsoom: —Catsa'yo' ndo' candu'yo' nnom Juan cantyja ñ'oom naya na cwindye'yo' ndo' na cwinty'ia'nda̱a̱'yo' na jndye nn'aⁿ cwin'maaⁿ. 5Ndo' candu'yo' nnoom nn'aⁿ na ñet'om na nchjaaⁿ jnda̱ teitquioo. Nn'aⁿ na ñet'om na ntjeiⁿ nc'ee' je' ya cwi'ooca'. Nn'aⁿ na ñecho tycu lepra, je' jnda̱ ljuu'ndye. Nn'aⁿ na ñet'om na cantaa, je' ya cwindye. Ndo' nn'aⁿ na jnda̱ tja̱, je' jnda̱ cwita'ndo'xcona. Ndo' joo nn'aⁿ na nty'iaandye jnda̱ macwindyena ñ'oom naya na macwji'n'maaⁿñe Ty'o̱o̱ts'om joona. 6Ndo' neiiⁿ' ts'om ts'aⁿ na ñe'cwii matseitiuu cantyja 'naⁿya ee juu xotseijnaaⁿ'na'. Ñ'oommeiⁿ' seineiⁿ Jesús nda̱a̱ nn'aⁿ na jñom Juan. 7Quia na jnda̱ ty'elcwee' naⁿ'ñeeⁿ, to̱' Jesús na matseineiiⁿ nda̱a̱ tmaaⁿ' nn'aⁿ na m'aⁿ nacañom'm cantyja 'naaⁿ' Juan. Tsoom: —¿Chiuu waa na saacanty'ia'yo' na sa'yo' na m'aaⁿ Juan jo ndo' yuu tjaa nn'aⁿ c'om? ¿Aa nty'ia'yo' na jom ts'aⁿ na we waa na matseineiⁿ cha'cwijom cwii tsmaaⁿ na maleiñ'oomñe jndye? Ntyjii nchii jo'. 8Quia jo' ¿chiuu waa na saacanty'ia'yo' na sa'yo'? ¿Aa nty'ia'yo' cwii ts'aⁿ na cwee liaa na jnda? Ntyjii nchii jo'. Ee 'o nquiu'yo' na macanda̱ nn'aⁿ na tjacantyja na t'maⁿ n'iaaⁿ, joona cwicwee'na liaa jnda ñequio nn'aⁿ w'aana. 9Quia jo' ¿chiuu waa na saacanty'ia'yo'? ¿Aa nty'ia'yo' cwii profeta? Ja ntyjii na jo'. Ndo' jom t'maⁿti cwiluiiñê nchiiti nt'omcheⁿ profeta. 10Ee ljeii 'naaⁿ' Ty'o̱o̱ts'om matseineiⁿna' cantyja 'naaⁿ'aⁿ. Luaa matsona': Ja majño̱o̱ⁿñetya̱ya cwii moso 'naⁿya na wjaajndyee jo njom'. Jom nncwji'yuu'ñê cantyja 'naⁿ', cha nnc'omc'eendye nn'aⁿ quia na nncue'cañoom'. 11Ndo' tsoticheⁿ Jesús: —Mayuu'cheⁿ nndye'yo' nntsjo̱o̱, tijoom ñeteitquioo'ñe cwii ts'aⁿ na t'maⁿti cwiluiiñe quii'ntaaⁿ cha'tsondye nn'aⁿ cha'na juu Juan, ts'aⁿ na tyotseits'oomñe nn'aⁿ. Sa̱a̱ meiiⁿ na ljo', meiⁿcwi'ñeeⁿcheⁿ ts'aⁿ na jnda̱ tjaquiee'ñe cantyja na matsa̱'ntjom Ty'o̱o̱ts'om, meiiⁿ tit'maⁿ cwiluiiñe, sa̱a̱ t'maⁿti cwiluiiñe, nchiiti Juan. 12Ndo' seineiⁿti Jesús, tsoom: —Quia na to̱' Juan na tyotseits'oomñe nn'aⁿ teitquioo' na cwila'jnda̱ nn'aⁿ na nnc'ooquiee'ndyena cantyja na matsa̱'ntjom Ty'o̱o̱ts'om hasta xjeⁿ je'. Ndo' naⁿ'ñeeⁿ cwiqueⁿ n'omna na nnaⁿjnda̱na cha nnda̱a̱ nla'xmaⁿna cantyja 'naaⁿ' juuna'. 13Cha'tso ñ'oom' Ty'o̱o̱ts'om na tyotjeii'yuu'ndye profetas ñequio ljeii na tqueⁿ Moisés tjoom' t'mo̱o̱ⁿna' cantyja na matsa̱'ntjom Ty'o̱o̱ts'om. Ndo' quia na tyjee' Juan, jom t'mo̱o̱ⁿ na jnda̱ tue'ntyjo̱ na mamatsa̱'ntjom Ty'o̱o̱ts'om. 14Toom cwe' nlayu'yo' na Juan matseinoomñê cwentaa' profeta Elías tsaⁿ na waa ñ'oom na nndyonnda'. 15'Ñeeⁿ juu na niom lue' n'om lua'qui na nndii, candii. 16'¿Ljo' ñ'oom na nntseijo̱o̱ⁿ'a cantyja 'naaⁿ nn'aⁿ na m'aⁿ tiempomeiiⁿ? Joona matseijomna' cha'na yocanch'u na cwinquioo' naquii' tsjoom. 17Cwila'xuaana nda̱a̱ nc'iaana, cwiluena: "Ñetjo̱o̱'â tsmaaⁿ juu som na cwitjo̱' na toco ts'aⁿ sa̱a̱ 'o tîcala'jnom'yo'. Jnda̱ chii ñetjo̱o̱'â som ts'oo, sa̱a̱ 'o tîcatyuee'yo'." 18Maluaa' matseijomna' na cwil'a nn'aⁿ na m'aⁿ tiempomeiiⁿ. Ee tyje'cañoom Juan quii'ntaaⁿ'yo', t'oom cha'cwijom ts'aⁿ na chjoo' ts'om. Tîcwaaⁿ'aⁿ nantquie na ya, meiⁿ tîc'om winom. Sa̱a̱ 'o cwindu'yo' tsaⁿjndii matseixmaaⁿ. 19Jnda̱ jo' tyja̱caño̱o̱ⁿ nnco̱ na cwiluiindyo̱ ts'aⁿ na jnaⁿ cañoom'luee. Ja matseijomndyo̱ ñ'eⁿ nn'aⁿ, macwa'a ñ'eⁿndyena. Sa̱a̱ 'o cwindu'yo' cantyja 'naⁿya: "Luaa' ts'aⁿ jeeⁿ cwa', jeeⁿ 'uu. Juu jeeⁿ ya matseix'iaa'ñe ñ'eⁿ nn'aⁿ na cwila'tjo̱o̱ndye nnom Ty'o̱o̱ts'om ñequio nn'aⁿ na cwito'ñoom ts'iaaⁿnda̱a̱ nn'aⁿ cwentaa' gobiernom." Sa̱a̱ tints'aa, ee cwiwitquioo' na jndo̱' ts'om Ty'o̱o̱ts'om ee cha'tso na matseijndaa'ñê ma'mo̱ⁿna' na ljo'. 20Jnda̱ chii to̱' Jesús na matseitiaaⁿ'aⁿ nn'aⁿ njoom yuu na jndyeti ts'iaaⁿ s'aaⁿ na ma'mo̱ⁿna' na tseixmaaⁿ najndeii Ty'o̱o̱ts'om ee na tîcalcwe' n'om naⁿ'ñeeⁿ. Matsoom: 21—Jee jndo'cheⁿ'yo' 'o nn'aⁿ tsjoom Corazín. Jee jndo'cheⁿ'yo' 'o nn'aⁿ tsjoom Betsaida. Ee quii'ntaaⁿ'yo' jndye ts'iaaⁿ t'maⁿ s'aa sa̱a̱ tîcalcwe' n'om'yo'. Xeⁿ s'aa ts'iaaⁿmeiⁿ' quii'ntaaⁿ nn'aⁿ tsjoom Tiro ñ'eⁿ Sidón, tyuaa'ti jnda̱ tcwee'na liaa tsja' ndo' jnda̱ tioona tsjaa' nqueⁿna na cwit'mo̱o̱ⁿna na cwilcwe' n'omna. 22Nndye'yo' nntsjo̱o̱, xuee na nncu'xeⁿ Ty'o̱o̱ts'om nn'aⁿ t'maⁿti nlco'wi'na' 'o nchiiti nn'aⁿ tsjoom Tiro ñ'eⁿ Sidón. 23Ndo' 'o nn'aⁿ tsjoom Capernaum, ¿aa cwila'tiuu'yo' na cañoom'lueecheⁿ nntseiwendyena' 'o cwe' ee na jndye ts'iaaⁿ s'aaya quii'ntaaⁿ'yo'? Maxjeⁿ nntiom Ty'o̱o̱ts'om 'o yuu na meindoo' l'oo. Mana ntsuuñ'eⁿ tsjom'yo' Capernaum. Xeⁿ nn'aⁿ na ñet'om tsjoom Sodoma nty'iaana ts'iaaⁿ t'maⁿ cha'na s'aaya quii'ntaaⁿ'yo', ndicwaⁿ waa tsjoomna xjeⁿ je'cheⁿ. 24Nndye'yo' nntsjo̱o̱ xuee na nncu'xeⁿ Ty'o̱o̱ts'om nn'aⁿ t'maⁿti nlco'wi'na' 'o nchiiti nn'aⁿ na ñet'om ndyuaa tsjoom Sodoma. 25Ndo' majuu xjeⁿ'ñeeⁿ to̱' Jesús na matseineiiⁿ nnom Ty'o̱o̱ts'om, tsoom: —Matseit'maaⁿ'ndyo̱ 'u Tsotya̱ya na cwiluiindyu' na matsa̱'ntjom' cañoom'luee ñequio nnom tsjoomnancue. Ee 'u jnda̱ tanty'iuu'ndyu' ñ'oommeiⁿ' nda̱a̱ nn'aⁿ na jndo̱' n'om ñequio nn'aⁿ na jeeⁿ t'maⁿ cwila'no̱ⁿ', sa̱a̱ jnda̱ seicano̱o̱ⁿ' joona' nda̱a̱ nn'aⁿ na cje cwil'a. 26Mayuu' Ta, ee luaa' waa na tjawee' ts'om'. 27Tsonnda' Jesús nda̱a̱ nn'aⁿ na cwila'jomndye ñ'eⁿñê: —Cha'tso na cwila'xmaⁿ najnda̱, Tsotya̱ya Ty'o̱o̱ts'om jnda̱ tquiaaⁿ joona' l'o̱o̱ya. Tjaa 'ñeeⁿ tsei'no̱ⁿ' chiuu tseixmaⁿya na cwiluiindyo̱ Jnaaⁿ, macanda̱ nqueⁿ ntyjeeⁿ. Meiⁿ tjaa 'ñeeⁿ tsei'no̱ⁿ' chiuu tseixmaⁿ Tsotya̱ya, macanda̱ ja na cwiluiindyo̱ Jnaaⁿ mantyjiiya. Mati meiⁿcwi'ñeeⁿcheⁿ ts'aⁿ na l'ue ts'o̱o̱ⁿ na nntsei'no̱ⁿ' chiuu tseixmaⁿ Tsotya̱ya mañequia na nntsei'no̱ⁿ'. 28Quio'yo' na m'aaⁿya cha'tsondyo' na jnda̱ teijndya'yo' cantyja 'naaⁿ jnaⁿ'yo' na joona' matseijaa'ñena' nacjo'yo' cha'cwijom xuu na tileicanaⁿ'yo' ndo' ja nñequiaya na nnta'jndyee'yo'. 29Calajomndyo' ñ'eⁿndyo̱ cha'na cwila'jomndye quioo'ndyo na ljoyu cwil'a ts'iaaⁿ. Ndo' quiaandyo' na nnta'jnaⁿ'yo' cantyja 'naⁿya. Ee ja tinc'uaa' ts'o̱o̱ⁿya ndo' m'aaⁿya na wi' ts'o̱o̱ⁿya 'o. Ndo' nliu'yo' na nnta'jndyee añmaaⁿ'yo'. 30Ee na nlax'iaa'ndyo' ñ'eⁿndyo̱ xocanchjena' 'o cha'na manchje ts'oom na ljo cantya' quioo'ndyo. Ndo' ñ'oom na maqua̱ⁿya nda̱a̱'yo' cwe' na ya ya xjeⁿ jnda̱'yo'.
Mateo 11


1Majoo ncuee'ñeeⁿ tyom'aaⁿ Herodes ts'iaaⁿ ts'o̱ndaa Galilea. Jñeeⁿ ñ'oom cantyja 'naaⁿ' jndye nnom ts'iaaⁿ t'maⁿ na mach'ee Jesús. 2Tsoom nda̱a̱ nn'aⁿ na cwila'jomndye ñ'eⁿñê: —Tsaⁿm'aaⁿ, maxjeⁿ Juan, ts'aⁿ na tyotseits'oomñe nn'aⁿ. Jnda̱ wando'xcoom jo' chii cwiwitquioo' ts'iaaⁿ t'maⁿ na mach'eeⁿ. 3Ee luaa waa na tuii. Herodes tyom'aaⁿ ñequio Herodías, scuu' tyjeeⁿ Felipe. Ndo' tso Juan nnoom na ticaty'iomyana' na m'aaⁿ ñ'eⁿ scuu' tyjeeⁿ. Jo' chii sa̱'ntjoom na cala'tyeⁿna Juan, catuee'na juu w'aancjo. 5Ndo' Herodes, meiiⁿ na ñe'catseicueⁿ'eⁿ Juan sa̱a̱ nquiaⁿ'aⁿ nn'aⁿ. Ee jndye nn'aⁿ nquiuna na Juan cwiluiiñe ts'aⁿ na mañequiaa ñ'oom' Ty'o̱o̱ts'om. 6Quia na jla't'maaⁿ'ndye nn'aⁿ na tuee' xueechuu' Herodes, quia jo' yuscundyua jnda Herodías seijnom jo nda̱a̱ nn'aⁿ. Ndo' Herodes jeeⁿ tjawee' ts'oom cantyja na nty'iaaⁿ'aⁿ. 7Tjoom'm ñ'omtyeⁿ cjoom'm na tsoom nnom yuscundyua'ñeeⁿ na nñequiaaⁿ meiⁿquia ljo' na nlcaⁿ nnoom. 8Ndo' yuscundyua'ñeeⁿ seijndo̱' tsoñeeⁿ ts'oom na caaⁿ xqueⁿ Juan. Quia jo' tsoom nnom Herodes: —Luaa macaⁿ'a. Quiaa' cwii xio ñjaaⁿ na njom xqueⁿ Juan, tsaⁿ na ñeseits'oomñe nn'aⁿ. 9Ndo' na luaa' tsoom, seichjoo'na' ts'om Herodes, sa̱a̱ cwe' nc'e ñ'omtyeⁿ na tjoom'm nacjoom'm ndo' nc'e na ndyecheⁿ nn'aⁿ na cwila'jomndye ñ'eⁿñê, jo' chii tsoom na quiana ljo' na macaⁿ yuscundyua'ñeeⁿ. 10Quia jo' sa̱'ntjoom na cjaacano̱ⁿ xtyo' Juan naquii' w'aancjo. 11Jnda̱ tuii na ljo', jndyoñ'oom ts'aⁿ xqueⁿ Juan na njomna' ts'om xio. Chii tquiaa juuna' nnom yuscundyua'ñeeⁿ ndo' jom tjañ'oom jo' na m'aaⁿ tsoñeeⁿ. 12Jnda̱ jo' nn'aⁿ na cwila'jomndye ñ'oom na tyoñequiaa Juan tquie'cañomna, ty'eñ'omna sei'ts'o 'naaⁿ'aⁿ. Ty'ecaty'iuuna jom, jnda̱ chii ty'ela'candiina Jesús ñ'oommeiⁿ'. 13Jnda̱ na jndii Jesús na jnda̱ tue' Juan, jlueeⁿ'eⁿ jo', tuo̱o̱ⁿ ts'om w'aandaa ñ'eⁿ jâ nn'aⁿ na cwila'jomndyô̱ ñ'eⁿñê. Saayâ cwii joo yuu na tjaa'naⁿ nn'aⁿ. Quia jliu nn'aⁿ na jnda̱ tja Jesús na nncwity'ioom ndaaluee, quia jo' jlui'na njoomna, ty'eca'na, ty'enquiandyena 'ndyoo ndaaluee na ty'entyjo̱na naxeeⁿ'eⁿ. 14Quia na jnda̱ jluii'ñe w'aandaa ts'om ndaaLuee, ljeii Jesús na teijndyendye nn'aⁿ jnda̱ tquie'cañom jo' jo'. Tioo na jeeⁿ wi' ts'oom joona. Sein'maaⁿ nn'aⁿwii na tquiochona. 15Quia na jnda̱ tmaaⁿ, jâ nn'aⁿ na cwila'jomndyô̱ ñ'eⁿñê saantyjaa'â jom, l'uuyâ nnoom: —Jnda̱ tmaaⁿ je' ndo' yuu na m'aaⁿya ñjaaⁿñe cwe' jnda̱a̱. Cajñom' naⁿm'aⁿ' na c'oona njoom nch'u na nndyoo' na nla'jndana na nlcwa'na. 16Tso Jesús nda̱a̱yâ: —Meiⁿ ticaⁿna' na nnc'oona. 'O quia'yo' na nlcwa'na. 17T'o̱o̱yâ nnoom, l'uuyâ: —Tjaa'naⁿ na cwilei'ñ'o̱o̱ⁿyâ ñjaaⁿ, macanda̱ ñe'om taⁿ' tyoo' ñequio we catscaa. 18Tsoom nda̱a̱yâ: —Quiocho'yo' joona' ñjaaⁿñe. 19Sa̱'ntjoom na cwindyuaandye nn'aⁿ nacjoo' jnda̱ nch'u. Quia jo' t'ueeⁿ 'om taⁿ' tyoo' ñequio we catscaa'ñeeⁿ, nty'iaaⁿ'aⁿ cañoom'luee ndo' tquiaaⁿ na quianl'uaa' Ty'o̱o̱ts'om cantyja 'naaⁿ joona'. Jnda̱ chii tyjeeⁿ ndo' tquiaaⁿ joona' nda̱a̱ jâ nn'aⁿ na cwila'jomndyô̱ ñ'eⁿñê. Ndo' jâ tquiaayâ joona' nda̱a̱ nn'aⁿ na jndyendye. 20Ndo' cha'tsondye nn'aⁿ na jndyendye tcwa' tjacjoo. Jnda̱ chii jla'tjo̱o̱ⁿyâ ntaⁿ' ntyoo' ñequio calcaa na 'ndiina'. Too' canchoo'we tsquiee. 21Nn'aⁿ na tcwa' tue'ntyjo̱ cha'na 'om meiⁿ naⁿnom, meiⁿ tîcatu'nchondye naⁿlcu ñequio yocanch'u. 22Jnda̱ tuii na luaa' jñom Jesús jâ nn'aⁿ na cwila'jomndyô̱ ñ'eⁿñê na cuo̱nndaa'â ts'om w'aandaa, na cwity'io̱o̱'jndya̱a̱yâ na nntsquia̱a̱yâ xndyaa' ndaaluee. Sa̱a̱ jom ljoo'ñetyeeⁿ na njñoom nn'aⁿ na jndyendye. 23Ndo' jnda̱ na jñoom naⁿ'ñeeⁿ na c'oolcwee'na, quia jo' tjawaaⁿ cwii ta na ñenqueⁿ na nntseineiiⁿ nnom Ty'o̱o̱ts'om. Quia tjawijaaⁿ ndicwaⁿ m'aaⁿñê jo' jo' na ñenqueⁿ. 24Ndo' w'aandaa na ñjomndyô̱ jnda̱ tuee' xcwe na wjaana' sa̱a̱ leicjaana' ee na jndeii maqui'ljoo nmo̱ⁿ ndo' matseilcwe'tya' jndye juuna'. 25S'aana' cha'na ñequiee na cwitsjoom jndyotseicandyoo'ñe Jesús na m'aaⁿyâ, jndyocaⁿ nnom ndaaluee. 26Quia na nty'iaayâ na mandyocaⁿ nnoom ndaaluee, jeeⁿ ndyaa' tyua̱a̱yâ. Jlaxuaayâ na nquiaayâ, l'uuyâ: —Jeeⁿ sa, jndii luaa'. 27Sa̱a̱ mañoom' t'maⁿ Jesús jâ, tsoom: —C'om' t'maaⁿ'ndyo' n'om'yo'. Maja luaa. 28Ndo' t'o̱ Pedro 'ndyoo Jesús, tsoom: —Ta, xeⁿ na manncu'ti', cwe' catsu' na cjo̱ca nnom ndaatioo na jo̱catjomndyo̱ 'u. 29Tso Jesús nnoom: —Candyo'. Jo' chii jlui' Pedro ts'om w'aandaa, to̱o̱ⁿ'o̱ⁿ na mawjaacaⁿ nnom ndaatioo na mawjaacatjomñê Jesús. 30Sa̱a̱ quia na nty'iaaⁿ'aⁿ na jeeⁿ jndeii m'aaⁿ jndye, s'aana' na nquiaⁿ'aⁿ. Jnaⁿna' na nchjeeñena' jom. Quia jo' seixuaⁿ, tsoom: —Ta, cwji'n'maaⁿndyu' ja. 31Mañoom' seicjaa l'o̱ Jesús jom, tsoom nnom: —'U re, cwa tit'maⁿ matsei'yu'ya' ts'om', ¿chiuu na tiñecwii matsei'tiuu'? 32Ndo' quia jnda̱ tuo̱na ts'om w'aandaa, mañoom' teicheⁿ jndye. 33Ndo' jâ na maxjeⁿ ñjomndyô̱ ts'om w'aandaa'ñeeⁿ taa'â cantya̱a̱yâ, jla't'maaⁿ'ndyô̱ jom. L'uuyâ nnoom: —'U mayuu'cheⁿ cwiluiindyu' Jnda Ty'o̱o̱ts'om. 34Quia na jnda̱ tei'ty'io̱o̱'â, jluii'â ndyuaa Genesaret. 35Jnda̱ na ta'jnaaⁿ' nn'aⁿ ndyuaa'ñeeⁿ jom, jla'cwanomna ñ'oom cha'waa ndiocheⁿ ndyuaa'ñeeⁿ. Ndo' tquiocho nn'aⁿ cha'tso nn'aⁿwii na m'aaⁿ. 36Tyola'ty'oondyena nnoom na nñequiaaⁿ ñ'oom'm na nnt'uena meiiⁿ cwe' 'ndyoo liaⁿ'aⁿ. Ee ticwii cwii ts'aⁿ na tyenquiuu' liaⁿ'aⁿ, n'maⁿ.
Mateo 14


1Nn'aⁿ fariseos ñequio nn'aⁿ saduceos tquie'cañomna na m'aaⁿ Jesús. Ñe'cal'ana xjeⁿ jom, jo' na taⁿna nnoom na cats'aaⁿ cwii 'naaⁿ na nnty'iaana na m'mo̱o̱ⁿna' na Ty'o̱o̱ts'om jñom jom. 2Sa̱a̱ t'o̱ Jesús nda̱a̱ naⁿ'ñeeⁿ, tsoom: —Quia na jnda̱ tmaaⁿ cwinty'ia'yo' na jeeⁿ tmaaⁿ nchquiu, cwindu'yo': "Matseinmaaⁿñeyana'." 3Ndo' quia na cwitsjoom cwinty'ia'yo' na jeeⁿ neiⁿncoo' nchquiu 'ndaa, cwindu'yo': "Je' maxjeⁿ nncua'." 'O nn'aⁿ na tiñecwii m'aaⁿ' n'om'yo', jeeⁿ ya cwila'noⁿ'yo' 'naaⁿ na cwit'mo̱o̱ⁿ nchquiu na m'aⁿ tsjo̱'luee sa̱a̱ tileicala'no̱ⁿ'yo' ljo' cwii ndyoch'eetina' cantyja na cwit'mo̱o̱ⁿ ts'iaaⁿ t'maⁿ na cwinty'ia'yo' na mats'aa. 4Nn'aⁿ na m'aⁿ je' jeeⁿ tia nn'aⁿndye, jnda̱ 'ndyena Ty'o̱o̱ts'om sa̱a̱ meiiⁿ na ljo', cwitaⁿna cwii 'naaⁿ t'maⁿ na ñe'canty'iaana. Sa̱a̱ xonquiaya na nnty'iaana cwii 'naaⁿ na t'maⁿ. Macanda̱ cala'no̱ⁿ'na ljo' ñe'ca'mo̱ⁿna' juu na tjom Jonás. Mana tjaaⁿ, 'ñeeⁿ joona. 5Quia jo' saanndaa'â cwiicheⁿ xndyaa' ndaaluee. Ndo' quia na squia̱a̱yâ jo' jo' ñ'eⁿ Jesús jliuuyâ na tjaa'naⁿ nantquie cañ'eⁿ, jnda̱ tsuu' n'o̱o̱ⁿyâ juuna'. 6Tso Jesús nda̱a̱yâ: —C'omc'eendyo' na cal'a'yo' cwenta cantyja 'naaⁿ' ndaaljo' 'naaⁿ nn'aⁿ fariseos ñequio nn'aⁿ saduceos. 7Ndo' jâ na cwila'jomndyô̱ ñ'eⁿñê to̱o̱'â na cwilana̱a̱ⁿ cheⁿncjo̱o̱yâ. L'uuyâ: —Macwjeeⁿ'eⁿ ñ'oomwaa' nda̱a̱ya nc'e na tjaa'naⁿ tyoo' cwilei'ñ'o̱o̱ⁿya. 8Ndo' sei'no̱ⁿ' Jesús na m'aaⁿ' n'o̱o̱ⁿyâ cantyja 'naaⁿ' tyoo' ñ'eⁿ ndaaljo'. Tsoom nda̱a̱yâ: —'O nn'aⁿ na tit'maⁿ cwila'yu'ya n'om'yo', ¿chiuu na jeeⁿ jndye m'aaⁿ' n'om'yo' na tjaa'naⁿ tyoo' cwilei'ñ'om'yo'? 9¿Aa maxjeⁿ ticala'no̱ⁿ'yo' ñ'oom na tsjo̱o̱ luaa'? ¿Aa ticjaañjoom' n'om'yo' 'om taⁿ' tyoo'ñeeⁿ na tyja̱ya na tcwa' 'om meiⁿ nn'aⁿ, ndo' na jndye tsquiee tyoo' jla'we'yo' na seicwaljoo'na'? 10Ndo' ¿aa meiⁿ ticjaañjoom' n'om'yo' cwiicheⁿ ntquiee' taⁿ' tyoo' na tyja̱ya na tcwa' ñequiee meiⁿ nn'aⁿ, ndo' mati lojoo tsquiee ntaⁿ' tyoo' jla'we'yo' na seicwaljoo'na'? Nnda̱a̱ nnts'aa na nleijndaa' nantquie na nlcwa'yo'. 11Jo' chii ¿chiuu na tiqueⁿ'yo' cwenta na nchii matseina̱ⁿya cantyja 'naaⁿ' tyoo'? Ja tsjo̱o̱ na cal'a'yo' cwenta cantyja 'naaⁿ' ndaaljo' 'naaⁿ nn'aⁿ fariseos ñequio nn'aⁿ saduceos. 12Quia ljo'cheⁿ jla'no̱o̱ⁿ'â na nchii cantyja 'naaⁿ' ndaaljo' na cwiluii tyoo' na cal'aayâ cwenta, sa̱a̱ tañe'quiandyô̱ cantyja 'naaⁿ' ñ'oom na cwit'mo̱o̱ⁿ nn'aⁿ fariseos ñequio nn'aⁿ saduceos. 13Quia jo' tja Jesús ndaatyuaa tsjoom Cesarea Filipo. Jnda̱ squia̱a̱yâ jo' jo' tax'eeⁿ nda̱a̱ jâ nn'aⁿ na cwila'jomndyô̱ ñ'eⁿñê, tsoom: —Ja na cwiluiindyo̱ ts'aⁿ na jnaⁿ cañoom'luee ¿'ñeeⁿ cwilue nn'aⁿ na cwiluiindyo̱? 14T'o̱o̱yâ nnoom l'uuyâ: —M'aⁿ nn'aⁿ na cwilue na 'u Juan, ts'aⁿ na tyotseits'oomñe nn'aⁿ. Ndo' nt'om cwilue Elías 'u, nt'om cwilue na Jeremías oo cwiicheⁿ profeta. 15Tso Jesús nda̱a̱yâ: —Ndo' 'o je', ¿'ñeeⁿ cwindu'yo' na cwiluiindyo̱? 16T'o̱ Simón Pedro nnoom, tso: —'U cwiluiindyu' nquii Cristo, Jnda Ty'o̱o̱ts'om na wando'. 17Tso Jesús nnom: —'U Simón, jnda Jonás, t'maⁿ waa na matio'naaⁿñe Ty'o̱o̱ts'om 'u na luaa' matsei'no̱ⁿ'. Ee nchii cwe' ts'aⁿ na t'mo̱ⁿ ñ'oommeiⁿ' njom'. Nquii Tsotya̱ya na m'aaⁿ cañoom'luee tquiaaⁿ na matsei'no̱ⁿ' cantyja 'naⁿya. 18Mati matsjo̱o̱ njom' na 'u jndyu' Pedro, ñ'oom na ma'mo̱ⁿna' tsjo̱'. Nacjoo' juu tsjo̱'waañe nlqua̱a̱ⁿya tmaaⁿ' nn'aⁿ na macwjii'ndyo̱ cwentaya. Ndo' meiⁿ naⁿjndii na m'aⁿ quii' b'io na jeeⁿ jnda̱ cwila'xmaⁿna, xocanaⁿjnda̱na nacjoo' tmaaⁿ' nn'aⁿ na cwjii'ndyo̱ cwentaya. 19Ja nñequiaya na t'maⁿ nntseixmaⁿ' quii'ntaaⁿ nn'aⁿ na m'aⁿ cantyja 'naaⁿ' nqueⁿ na matsa̱'ntjoom cañoom'luee. Ñ'oom na nntsu' na ticaty'iomna' na cal'a nn'aⁿ na m'aⁿ tsjoomnancuewaa, ñ'oom'ñeeⁿ nntseix'iaa'ñena' ñequio ñ'oom na ntyjii Ty'o̱o̱ts'om. Ndo' ñ'oom na nntsu' na wanaaⁿ na cal'a nn'aⁿ mati nntseix'iaa'ñena' ñequio juu ñ'oom na ntyjii Ty'o̱o̱ts'om. 20Quia jo' Jesús tqueⁿtyeeⁿ ñ'oom nda̱a̱yâ na meiⁿcwii nnom ts'aⁿ ticat'mo̱o̱ⁿyâ na jom cwiluiiñê Cristo. 21Xjeⁿ'ñeeⁿ to̱' Jesús na ma'mo̱o̱ⁿ nda̱a̱ jâ nn'aⁿ na cwila'jomndyô̱ ñ'eⁿñê na jndei'na' na nncjaⁿ Jerusalén. Jo' jo' t'maⁿ nawi' nntjoom nl'a nn'aⁿ na cwiluiitquiendye, ñequio ntyee na cwiluiitquiendye, ñequio nn'aⁿ na cwit'mo̱o̱ⁿ ljeii na tqueⁿ Moisés. Naⁿ'ñeeⁿ nla'cuee'na jom, sa̱a̱ xuee jnda̱ ndyee nncwando'xcoom. 22Quia jo' tjañ'oom Pedro Jesús cwii ntyja, to̱o̱ⁿ'o̱ⁿ na matsoom nnom na ticatsa̱'ntjomna' na nntjom na luaa'. Tsoom: —Tijoom quiaa Ty'o̱o̱ts'om na nntjom' na luaa'. Tixoquiaaⁿ na nluii naljo'. 23Teiqueⁿ Jesús tsoom nnom Pedro: —Quindyo̱o̱' nacañomya 'u Satanás. Ñe'catseitsaⁿ' ja. 'U ñe'catsei'nnda' ts'o̱o̱ⁿya ee ñ'oom na matsei'tiuu' jnaⁿna' cwe' cantyja na cwila'tiuu nn'aⁿ, nchii cha'xjeⁿ na l'ue ts'om Ty'o̱o̱ts'om. 24Jnda̱ chii tso Jesús nda̱a̱yâ: —Meiⁿcwi'ñeeⁿcheⁿ ts'aⁿ na l'ue ts'om na nncw'aa'ñe ja, cwji'ñê ljo' na matseitiuu nqueⁿ. Caljoya ts'oom nawi' na matjoom meiiⁿ cueeⁿ'eⁿ. Ndo' candyontyjo̱o̱ⁿ cantyja na mats'aa. 25Ee meiⁿcwi'ñeeⁿcheⁿ ts'aⁿ na mañequiaañe na catjom ljo' na nntjom, nc'e na m'aaⁿ cantyja 'naⁿya, tsaⁿ'ñeeⁿ nlui'n'maaⁿñê. Ndo' meiⁿcwi'ñeeⁿcheⁿ ts'aⁿ na mal'uee'ñe cheⁿnquii chiuu nlui'n'maaⁿñe, majo'to jo' nntsuuñe. 26Meiiⁿ cha'waa tsjoomnancue cuaana' cwentaa' ts'aⁿ sa̱a̱ yuu waa na mateijndeiina' tsaⁿ'ñeeⁿ ee xoc'o̱na' ñ'eⁿñê na ticatsuu añmaaⁿ'aⁿ. Ndo' ¿aa nnda̱a̱ nntioml'ua ts'aⁿ na nlui'n'maaⁿñe añmaaⁿ'aⁿ? ¿Cwaaⁿ nnda̱a̱? 27Ja na cwiluiindyo̱ ts'aⁿ na jnaⁿ cañoom'luee nncwja̱caño̱o̱ⁿnnda'a tsjoomnancue ñequio ángeles cwentaa' Tsotya̱ya. Quia ljo' nntseit'maaⁿ'ñena' ja cha'xjeⁿ na matseit'maaⁿ'ñena' nquii Tsotya̱ya. Ndo' nnts'aa na nnco'ñom ticwii cwii ts'aⁿ cantyjati na ñes'aa, aa na ya, aa na tis'a. 28Ñ'oom na mayuu' matsjo̱o̱ nda̱a̱'yo', mam'aⁿ nn'aⁿ ljooñe na tixocwjena hasta na jnda̱ nty'iaanda̱a̱na ja na cwiluiindyo̱ ts'aⁿ na jnaⁿ cañoom'luee na macwja̱caño̱o̱ⁿ na nntsa̱'ntjo̱ⁿya.
Mateo 16


1Ja na cwiluiitquiendyo̱, matseiljeiya cartawaa na wjaana' na m'aaⁿ' Gayo na mayuu'cheⁿ jeeⁿ wi' ts'o̱o̱ⁿya 'u. 2'U re nn'aⁿya na jeeⁿ jnda ntyjiiya macaⁿ'a nnom Ty'o̱o̱ts'om na cha'tso cantyja 'naⁿ' ya wja'm'aaⁿ', ndo' ya nc'oom' na tiwi' cha'xjeⁿ ya wjaaquiendyu' na m'aaⁿ' nacje 'naaⁿ' Espíritu. 3Ee tquiecañom nt'om nn'aaⁿya na cwila'yu' na m'aaⁿya, ndo' tquiaana' na jeeⁿ neiⁿya na jluena no̱o̱ⁿ na jeeⁿ xcwee' ts'om' cantyja 'naaⁿ' ñ'oom na mayuu' ndo' cantyja na wjaam'aaⁿ', mache' na juu ñ'oom naya maqueⁿna' xjeⁿ 'naaⁿ'na' 'u. 4Ee tjaa'naⁿ cwiicheⁿ nnom ñ'oom na mañequiaatina' na neiⁿya cha'xjeⁿ quia na mandiiya na joo nn'aⁿ na cwiluiindye ntseindaaya tyeⁿ cwiljoo'ndyena naquii' ñ'oom na mayuu'. 5'U re nn'aⁿya na jeeⁿ jnda ntyjiiya, jeeⁿ xcwe mache' na mateixe' nn'aaⁿya na cwe' cwiquieya na m'aaⁿ', meiiⁿ joona nn'aⁿ na ticwajnaⁿ'. 6Jo nda̱a̱ nn'aⁿ na cwila'yu' ljooñe, jluena na jeeⁿ wi' ts'om' joona. Cwii naya'ñeeⁿ cateijndei' joona 'naⁿ na macaⁿna' cha nnda̱a̱ nc'ootina ts'iaaⁿ 'naaⁿ' Ty'o̱o̱ts'om, ee jeeⁿ cjawee' ntyjeeⁿ na mache' naljo'. 7Ee joona macwi'ooñ'omna ñ'oom naya 'naaⁿ' Jesucristo jo nda̱a̱ nn'aⁿ, ndo' tîcato'ñoomna s'om nda̱a̱ nn'aⁿ na tyoolayu'. 8Nc'e na ljo', jaa nn'aⁿ na cwilayuu'a la'xmaaⁿya na cateix'a̱a̱ya joona na nnteijndeiiya na cwi'oonquiana ñ'oom na mayuu'. 9Seiljeiya cwii carta cwentaa' tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ yuu na m'aⁿ'yo' sa̱a̱ juu Diótrefes ticwancueⁿ'eⁿ na ja nntsa̱'ntjo̱ⁿ ee ñecuaa xjeⁿ 'naaⁿ'aⁿ. 10Nc'e na luaa', quia na nncua̱caño̱o̱ⁿya 'o, quia jo' ncwaⁿya jom na mach'eeⁿ na luaa' na matseineiiⁿ ñ'oom cantu nacjooyâ. Ndo' nchii macanda̱ nmeiⁿ' mach'eeⁿ, mati nn'aⁿ na cwi'oonquia ñ'oom' Ty'o̱o̱ts'om, tiñe'coñoom joona, ndo' nn'aⁿ na ñe'cala'ljo naⁿ'ñeeⁿ, macwjeeⁿ'eⁿ joona quii' tmaaⁿ' nn'aⁿ na macwji' Ty'o̱o̱ts'om cwentaaⁿ'aⁿ. 11'U re nn'aⁿya na jeeⁿ jnda ntyjiiya, tintseijomndyu' ñequio ts'iaaⁿ natia, 'u catseijomndyu' ts'iaaⁿ na ya. Ee ts'aⁿ na matseijomñe ts'iaaⁿ na ya tseixmaaⁿ cwentaa' Ty'o̱o̱ts'om, sa̱a̱ ts'aⁿ na wjaantyjo̱ ñequio natia, tic'oomñe cwentaaⁿ'aⁿ. 12Cha'tsondye nn'aⁿ ya ñ'oom nquiuna cantyja 'naaⁿ' nn'aaⁿya Demetrio, ndo' manquiiti ñ'oom na mayuu' macwji'yuu'ñena' cantyja 'naaⁿ'aⁿ. Mati jâ cwitjei'yuu'ndyô̱ na ljo' ndo' 'o manquiu'yo' na cwilana̱a̱ⁿyâ ñ'oom na mayuu'. 13Jndye ñ'oom niom na ñe'catseiljeiya cwenta' sa̱a̱ tiñe'cats'aa naljo' ñequio tsom ñequio ndaantom, 14ee ntyjaa'ya ts'o̱o̱ⁿ na tyuaa' nnty'iaya 'u quialjo'cheⁿ nlana̱a̱ⁿ ntyja̱a̱ nda̱a̱ya. 15Quiaa Ty'o̱o̱ts'om na tjaañomtiuu c'oom'. Nn'aⁿ na m'aⁿ ñjaaⁿ na ya ñ'oom ñequiondyu' cwila'cwanomna na xmaⁿndyu', ndo' 'u je', quiaa' na xmaⁿñe cwii cwii ts'aⁿ na matseiyu' yuu na m'aaⁿ'.
3 Juan Array


1Jnda̱ti ndyee xuee na mam'aaⁿ Festo ts'iaaⁿ quia jo' jlueeⁿ'eⁿ Cesarea tjaaⁿ Jerusalén. 2Ndo' ntyee na cwiluiitquiendye ñequio nn'aⁿ na cwiluiitquiendye nda̱a̱ nn'aⁿ judíos ty'enquiana jnaaⁿ' Pablo nnom tsaⁿ'ñeeⁿ. 3Tyotaⁿna na cats'aaⁿ cwii naya'ñeeⁿ na cjaacandyoo'ñe Pablo. Taⁿna na ljo' ee jnda̱ jla'tiuuna na nndo̱o̱na tsaⁿ'ñeeⁿ nato na nla'cuee'na juu. 4Sa̱a̱ Festo tinquiaaⁿ ñ'oom'm. Tsoom nda̱a̱na: —Pablo maxjeⁿ m'aaⁿ pra̱so Cesarea ndo' ja tajndye cwii tjo̱o̱ na nncjo̱lcwa̱'a jo' jo'. 5Jo' chii 'o nn'aⁿ na cwiluiitquiendyo' tsa'yo' Cesarea ñ'eⁿndyo̱. Jo' jo' nñe'quia'yo' jnaaⁿ' tsaⁿ'ñeeⁿ xeⁿ waa ljo' s'aaⁿ. 6Ñe'ñeeⁿ ñe'qui xuee ljoo'ñe Festo Jerusalén. Jnda̱ chii tjalcweeⁿ'eⁿ Cesarea. Teincoo cwiicheⁿ xuee tjawacatyeeⁿ yuu na maxjeⁿ quiwacatyeeⁿ na m'aaⁿ gobiernom. Sa̱'ntjoom na quioñ'omna Pablo. 7Quia na jnda̱ tyjee' Pablo, mam'aⁿ nn'aⁿ judíos na tquiona Cesarea na jnaⁿna Jerusalén. Ty'ela'candyoo'ndyena nacañom'm. Ndo' t'maⁿ jnaaⁿ'aⁿ tyol'ana sa̱a̱ ticalui'yuu' ñ'oom na cwiluena nacjoom'm. 8Quia jo' tso Pablo na tiyuu' ñ'oom na cwiluena. Tsoom: —Ja meiⁿchjoo tjaa na cotseitjo̱o̱ndyo̱ meiⁿ na cjoo' ljeii na tqueⁿ Moisés na cwileiñ'o̱o̱ⁿ jâ nn'aⁿ judíos, meiⁿ na cjoo' wats'om t'maⁿ, meiⁿ nnom tsaⁿmaⁿts'iaaⁿ t'maⁿ tsjoom Roma. 9Sa̱a̱ Festo l'ue ts'oom na c'om nn'aⁿ judíos na ya ñ'oom ñ'eⁿñê. Jo' chii tsoom nnom Pablo: —¿Aa ñe'cja' Jerusalén na jo' jo' nleijndaa'ya ñ'oom 'naⁿ' na nncu'xa̱ⁿya 'u? 10Matso Pablo nnoom: —Je' mameintyja̱a̱'a jo njom' 'u ta yuu na maty'iomna' na nntu'xeⁿndyo̱ ee 'u waa na matsei'xmaⁿ' cantyja 'naaⁿ' tsaⁿmaⁿts'iaaⁿ t'maⁿ tsjoom Roma. Ee nn'aⁿ judíos tjaa na cotseitjo̱o̱ndyo̱ nda̱a̱na ndo' mantyji'ya' na ljo'. 11Ja nñequiaandyo̱ na nnc'io̱ xeⁿ waa ljo' s'aa na maty'iomna' na c'io̱ na nntio̱o̱ⁿya jnaⁿya. Sa̱a̱ tiyuu' ñ'oom na cwiqueⁿ naⁿm'aⁿ nacjoya. Jo' chii ticwanaaⁿ na nñequiaa ts'aⁿ ja lueena. Ja macaⁿ'a na nquii tsaⁿmaⁿts'iaaⁿ t'maⁿ tsjoom Roma nncu'xeⁿ ja. 12Quia jo' seineiⁿ Festo ñequio naⁿtquie. Jnda̱ chii tsoom nnom Pablo: —Jnda̱ tcaⁿ' ñ'oom na tsaⁿmaⁿts'iaaⁿ t'maⁿ tsjoom Roma nncu'xeⁿ 'u. Jo' chii maxjeⁿ wja' na m'aaⁿ jom. 13Jnda̱ teinom cwantindyo xuee ndo' tuee' Agripa tsjoom Cesarea ñequio tyjeeⁿ Berenice. Ty'enquiana na xmaⁿñe Festo. Agripa'ñeeⁿ cwiluiiñê tsaⁿ na matsa̱'ntjom nn'aⁿ judíos. 14Jndye xuee ljoo'ndyena jo' jo'. Jo' chii seineiⁿ Festo cantyja 'naaⁿ' Pablo nnom Agripa'ñeeⁿ. Matsoom: —Ljoo m'aaⁿ cwii tsaⁿs'a na 'ndii Félix na pra̱so juu. 15Quia na tjo̱ya Jerusalén, ntyee na cwiluiitquiendye ñequio nn'aⁿ na cwiluiitquiendye nda̱a̱ nn'aⁿ judíos tyoñe'quiana jnaaⁿ'aⁿ no̱o̱ⁿya. Tyotaⁿna na catsa̱'ntjo̱ⁿya na cueeⁿ'eⁿ. 16Sa̱a̱ tsjo̱o̱ nda̱a̱na na tiquil'a nn'aⁿ romanos na cwe' nncue'to ts'aⁿ. Najndyee nntjomndye nn'aⁿ wats'iaaⁿ nluena ljo' s'aa ts'aⁿ. Ndo' mati nquii ts'aⁿ nntsoom ljo' s'aaⁿ. 17Jo' chii quia na jnda̱ tquie naⁿ'ñeeⁿ ñjaaⁿ tîcatseiyoo'ndyo̱. Teincoo cwiicheⁿ xuee mana tjo̱wa'catya̱ⁿya yuu na maxjeⁿ quiwa'catya̱ⁿya na m'aaⁿya ts'iaaⁿ. Sa̱'ntjo̱ⁿ na cjaacandyoo'ñe Pablo. 18Seitiuuya aa nchii t'maⁿ jnaaⁿ'aⁿ. Sa̱a̱ quia na jlue naⁿ'ñeeⁿ jnaaⁿ'aⁿ sei'no̱ⁿ'a tiyuu' na waa ljo' s'aaⁿ. 19Macanda̱ cwila'ncjoo'ndyena ñ'eⁿñê cantyja ñ'oom na cwila't'maaⁿ'ndyena ndo' cantyja 'naaⁿ' Jesús. Ee jnda̱ tue' tsaⁿ'ñeeⁿ sa̱a̱ Pablo matsoom na mawando'xco tsaⁿ'ñeeⁿ. 20Sa̱a̱ ja ticaljeii chiuu nnts'aayo̱ na nntseijndaa'ndyo̱ ñ'oom'ñeeⁿ. Jo' chii tax'a̱ya 'ndyoo Pablo aa ya na wjaⁿ Jerusalén na jo' jo' nncu'xa̱ⁿya jom cantyja 'naaⁿ' ñ'oom'ñeeⁿ. 21Sa̱a̱ jom tcaaⁿ na nquii Augusto, tsaⁿmaⁿts'iaaⁿ t'maⁿ tsjoom Roma, nncu'xeⁿ jom. Jo' chii sa̱'ntjo̱ⁿya na caljoo'ñê na pra̱so jom hasta xjeⁿ na nnda̱a̱ njño̱o̱ⁿya jom na m'aaⁿ tsaⁿmaⁿts'iaaⁿ t'maⁿ'ñeeⁿ. 22Quia jo' matso Agripa nnom Festo: —Mati ja ñe'candiiya na nntseineiiⁿ. Matso Festo nnoom: —'Iocheⁿ nndi' nntseineiiⁿ. 23Teincoo, quia ljo' Agripa ñequio Berenice tcwee'na liaa na jeeⁿ ndya' ya. Ty'ena na m'aaⁿ Festo. Ty'equie'na naquii' w'aa ñequio nn'aⁿ na cwiluiitquiendye nda̱a̱ sondaro ndo' ñequio nn'aⁿ na cwiluiitquiendye quii' tsjoom. Quia jo' sa̱'ntjom Festo na c'ooc'omna Pablo. 24Ndo' matso Festo: —'U ta Agripa ñequio 'o na m'aⁿ'yo' ñjaaⁿ, macwinty'ia'yo' tsaⁿs'am'aaⁿ'. Cha'tso nn'aⁿ judíos na m'aⁿ Jerusalén ndo' mati nn'aⁿ na m'aⁿ ñjaaⁿ Cesarea cwiqueⁿna ñ'oom nacjoom'm. Jndeii' ndyueena cwiluena na tseixmaaⁿ na cueeⁿ'eⁿ. 25Sa̱a̱ ja jnda̱ ljeiya na tjaa ljo' mach'eeⁿ na tseixmaaⁿ na cueeⁿ'eⁿ. Ndo' jnda̱ tcaaⁿ na nquii Augusto, tsaⁿmaⁿts'iaaⁿ t'maⁿ tsjoom Roma, nncu'xeⁿ tsaⁿ'ñeeⁿ jom. Jo' chii jnda̱ seitiuuya na nntseicwano̱ⁿya jom na m'aaⁿ tsaⁿ'ñeeⁿ. 26Sa̱a̱ tjaa'naⁿ jnaaⁿ'aⁿ na majndaa' na nntseiljeiya na m'aaⁿ ta tsaⁿmaⁿts'iaaⁿ t'maⁿ'ñeeⁿ. Jo' na jnda̱ jndyo̱ñ'o̱ⁿya jom jo nda̱a̱'yo', ndo' majndeiiticheⁿ jo njom' 'u ta Agripa. L'ue ts'o̱o̱ⁿya na nncwaxe' nnoom. Aa nchii nleijndaa' jnaaⁿ'aⁿ na nntseiljeiya. 27Ee ja matsjo̱o̱ cwe' ts'iaaⁿ'ndyo na nntseicwano̱ⁿya cwii pra̱so ndo' ticatsjo̱o̱ya chiuu waa jnaaⁿ'aⁿ.
Hechos 25